# Poésies de Jean Froissart/Le Trettie de l’Espinette amoureuse
### CI SENSIEUT LE TRETTIE DE L’ESPINETTE AMOUREUSE.

Pluiseur enfant de jone éage Desirent forment le péage D’amours payer ; mès s’il savoient, Ou si la cognissance avoient Quel chose lor fault pour payer, Ne s’i vodroïent assayer ; Car li paiemens est si fes Que c’est uns trop perilleus fès. Nom-pour-quant gracieus et gens Samble-il à toutes jones gens ; Je m’i acord, bien ont raison ; Mès qu’il le paient de saison En temps, en lieu, de point et d’eure. Et si c’est dessous ne deseure L’éage qu’il leur apertient, Folie plus que sens les tient. Mes tant qu’au fait, j’escuse mieuls Assés les Jones que les vieuls ; Car jonece ne voelt qu’esbas Et amours en tous ses esbas, Quiert ceuls trouver et soi embatre Entre euls, pour soi et ceuls esbatre. En mon jouvent tous tels estoie ;
Que trop volontiers m’esbatoie, Et tels que fui encor le sui ; Mès ce qui fu hier n’est pas hui. Très que n’avoie que douse ans, Estoie forment goulousans De véoir danses et carolles, D’oïr ménestrels et parolles Qui s’apertiennent à deduit ; Et de ma nature introduit Que d’amer par amours tous ceauls Qui ament et chiens et oiseauls. Et quant on me mist à l’escole, Où les ignorans on escole, Il y avoit des pucellettes Qui de mon temps èrent jonettes ; Et je, qui estoie puceaus, Je les servoie d’espinceaus, Ou d’une pomme, ou d’une poire, Ou d’un seul anelet de voire ; Et me sambloit, au voir enquerre Grant proece à leur grasce acquerre ; Et aussi es-ce vraiement ; Je ne le di pas aultrement. Et lors devisoie à par mi : Quand revendra le temps por mi Que par amours porai amer. On ne m’en doit mies blasmer : S’à ce ert ma nature encline, Car en pluisours lieus on decline Que toute joie et toute honnours
Viennent et d’armes et d’amours. Ensi passoie mon jouvent ; Mès je vous ai bien en convent Que pas ne le passai com nices ; Mès d’amer par amours tous riches ; Car tant fort men plasoit la vie Qu’aillours n’ert m’entente ravie, Ne ma plaisance, ne mon corps. Encor m’en fait bien li recors, Et fera, tant com je vivrai ; Car par ce penser mon vivre ai Garni dune doulce pouture ; Et s’est tele ma nouriture De grant temps ; fuisse jà pouris S’en ce n’euisse esté nouris. Mès le recort et la plaisance, Le parler et la souvenance Que pluisours fois y ai éu M’ont de trop grand bien pourvéu. Nous n’avons qu’un petit à vivre, Pourtant fait bon eslire un vivre En troes, com est dou prendre en point Qu’on ne faille à sa santé point, Pour amer par amours, l’entens. Mieuls ne poet employer le tems Homs, ce m’est vis, qu’au bien amer ; Car qui voelt son coer entamer En bon mours et en nobles teches, En tous membres de gentilleces, Amours est la droite racine ;
Et coers loyaus qui l’enracine En soi, et point ne s’outre-cuide N’i poet avoir l’entente vuide Qu’il ne soit gais et amoureus, Et aux biens faire vertueus. Car qui n’aimme ou qui n’a amé, Quoi qu’on ait l’omme en ce blasmé, Jà n’aura vraie cognoissance, Ne en bonnes vertus puissance. Mès les aucuns ensi opposent Qu’il sont amé, puis qu’amer osent. Nennil, Amours de celle part Ne prendera jà au coer part Qui le voelt par cuidier avoir ; Oultre-cuidance est non savoir, Et pour ce ne s’i doit nuls mettre Qui d’amer se voelt entremettre. Dont ensi, pour mieulz confremer Le fait dont vous voeil enfourmer, J’ai dit qu’amours est sens et vie Qui s’i gouverne sans envie. Ensi le croi, pour ce le pris Tant à valour, honnour et pris, Que, d’exposer tout son afaire, J’auroie grandement à faire. Nom-pour-quant dedens ce dittier Mon fait tout plain et tout entier, Qui sus l’estat d’amours se trette, La vérité en ert retrette ; Et tout pour l’amour de ma dame,
Que Diex gart et de corps et d’ame ! Amours et elle m’ont apris Bien voie de monter en pris ; Et se je n’ai pas retenu Tout le bien dont il m’ont tenu, À moi le blasme et non à euls, Car grasces en doi rendre à ceuls Dont proufis me vient et honnours, C’est à ma dame et à Amours. Moult convegnable en est l’usance ; Or ai-je un petit d’escusance De ce que lors trop jones ère Et de trop ignorans manière. Et moult me trouva foible et tendre Amours, quant si hault me fist tendre Comme en amer ; mès l’amour moie De quoi lors par amours amoie Tant qu’en enfance, pour ce fait, Ne me portoit gaires d’effait. Espoir, s’il m’euist plus viel pris, J’euisse été trop mieuls apris, Et cogneuisse mieulz son nom ; Que je ne face, et espoir non ; Car on dit : Qui voelt la saucelle Ployer aise, il le prent vregelle. Aussi Amours me prist ou ploi De mon droit jouvent pour ce ploi, Tout ensi qu’il me voelt ployer, Car mieuls ne me voeil employer. Mès quel éage, au dire voir,
Cuidiés vous que pevisse avoir Dès lors qu’Amours, par ses pointures, M’ensengna ses douces ointures ? Jones estoie dans assés. Jamès je ne fuisse lassés À juer aux jus des enfans Tels qu’ils prendent dessous douse ans ; Et premiers, par quoi je m’escuse, Je faisoie bien une escluse En un ruissot d’une tieulette ; Et puis prendoie une esculette Que noer je faisoie aval ; Et s’ai souvent fait en un val, D’un ruissot ou d’un acoulin, Sus deus tieulettes un moulin ; Et puis juiens aux papelottes ; Et ou ruissot laviens nos cottes, Nos chaperons et nos chemises. Si sont bien nos ententes mises À faire voler aval vent Une plume ; et j’ai moult souvent Tamisié en une escafotte La poudrette parmi ma cotte ; Et estoie trop bons vallés Au faire de terre boullés ; Et pluiseurs fois me sui emblés Pour faire des muses en blés ; Et pour les papillons chacier Me vosisse bien avancier ; Et quant atraper les pooie,
D’un fileçon je les lioie, Et puis si les laissoie aler Ou je les faisoie voler ; Aux dés, aux eschès, et aux tables, Et à ces grans jus delitables, Les jus ne voloie pas tels ; Mès de terre à faire pastels, Rons pains, flannes et tartelettes, Et un four de quatre tieulettes Où je mettoie ce mestier Qui m’avoit adont grand mestier. Et quant ce venoit au quaresme J’avoie, dessous une escame, D’escafottes un grant grenier Dont ne vosisse nul denier. Et lors, sus une relevée, Avec l’escafotte travée, Juoie avec ceuls de no rue. Et tout ensi qu’on hoce et rue, Je leur disoie : « Hociés hault. » Car vraiement cape ne fault. » Et quant la lune estoit serine, Moult bien à la pince merine Juiens. Aussi en temps d’esté À tels jus ai-je bien esté, Plus marris au département Que ne fuisse au commencement. Vis m’estoit qu’on me faisoit tort Quant on m’avoit dou ju estort. Puis juiens à un aultre jeu
Qu’on dist, à la Kevve leu leu ; Et aussi au trottot merlot, Et aux pierettes, au havot, Et au piloter, ce me samble. Et quant nous estions ensamble, Aux poires juiens tout courant, Et puis au larron Engerrant, Et aussi à la brimbetelle, Et à deux bastons qu’on restelle. Et s’ai souvent, d’un bastoncel, Fait un cheval nommé Grisel ; Et souvent aussi, fait avons Hyaumes de nos chaperons ; Et moult souvent, devant les filles, Nos bations de nos kokilles. Aussi en cest avenement Juiens nous au roy qui ne ment, Aux bares, et à l’agnelet, À Ostés-moi de Colinet, À Je me plaing qui me feri, Et, dedens chambre, à l’esbahi, Et aussi aux adeviniaus, À l’avainne et aux reponniaus, À l’erbelette, et aux risées, À l’estoet et aux reculées, Au mulet, au sallir plus hault, Et à la charette-michaut ; Puis à la coulée-belée Qu’on fait d’une carolle lée, Au chace-lievre, à la clingnette,
Aussi à la sotte buirette, À la corne de buef au sel, Et au jetter encontre un pel Ou deniers de plonc ou pierettes. Et se faisions fosselettes, Là ou nous bourlions aux nois ; Qui en falloit, c’estoit anois. De la tourpie aux amantins M’esbatoie soirs et matins ; Et j’ai souvent, par un busiel, Fait voler d’aigue un buillonciel, Ou deux ou trois, ou cinc ou quatre. Au véoir me pooie esbatre ; À tels jus, et à plus assés, Ai-je esté moult souvent lassés. Quant un peu fui plus assagis Estre me convint plus sougis Car on me fist latin aprendre ; Et se je varioie au rendre Mes liçons, j’estoie batus. Siques, quant je fui embatus En cognissance et en cremeur, Si se changierent moult mi meur. Nom-pour-quant ensus de mon mestre Je ne pooie à repos estre, Car aux enfans me combatoie ; J’ère batus et je batoie. Lors estoie si desrées Que souvent mes draps deschirés Je m’en retournoie en maison ;
Là estoie mis à raison Et batus souvent ; mès sans doubte On y perdoit sa painne toutes, Car pour ce jà mains n’en féisse. Mès que mes compagnons véisse Passer par devant moi la voie Escusance tos je l’avoie Pour aler ent esbatre o euls. Trop enuis me trouvoie seuls ; Et qui me vosist retenir Se ne me pevist-on tenir ; Car lors estoit tels mes voloirs Que plaisance m’estoit pooirs. Mès il m’est avenu souvent, Ce vous ai-je bien en couvent, Selonc ce qu’encor il me samble, Que voloirs et pooirs ensemble, Quoique di que tant me valoient, À mon pourpos souvent falloient. Mès je passoie à si grant joie Celi temps, se Diex me resjoie ! Que tout me venoit à plaisir, Et le parler, et le taisir, Li alers, et li estre quois ; J’avoie le temps à mon quois. D’un chapelet de violettes, Pour donner à ces basselettes, Faisoie à ce dont plus grand compte Que maintenant dou don d’un conte Qui me vaudroit vint mars d’argent,
J’avoie le coer lie et gent, Et mon esperit si legier Que ne le poroie eslegier. En ceste douce noureture Me nouri amours et nature ; Nature me donnoit croissance, Et amours, par sa grant puissance, Me faisoit à tous deduis tendre. Jà, eusse le corps foible et tendre, Se voloit mon coer partout estre ; Et especialment cil estre Où a foison de violiers, De roses et de pyoniers. Me plaisoïent plus en regart Que nulle riens, se Diex me gart ! Et quant le temps venoit divers Qui nous est appellés yvers, Qu’il faisoit let et plouvieus, Par quoi je ne fuisse anvieus, À mon quois, pour esbas eslire, Ne vesisse que romans lire. Especialment les trettiers D’amours lisoïe volontiers ; Car je concevoie en lisant Toute chose qui m’iert plaisant. Et ce, en mon commencement, Me donna grant avancement De moi ens ès biens d’amours traire ; Car plaisance avoie au retraire Les fais d’amours, et à l’oïr.
Jà n’en puissè-je joïr ; Mès plaisance née en jouvent Encline à ce le coer souvent ; Et li donne la vraie fourme Sus laquelle son vivant fourme. En tele fourme me fourma Amours, et si bien m’enfourma Qu’il m’est tourné à grant vaillance, Sans vantise, de ma plaisance ; Car j’ai par ce tel chose empris Que ne poroie mettre en pris, Car tant vault la valeur qu’ai prise, Et le tienc de si noble emprise Que ne le poroie esprisier, Tant le scevisse hault prisier. Droitement, ens ou temps de joie Que tous coers par droit se resjoie Qui espoire ou pense à joïr Dou bien qui le fait resjoïr, Car lors joliveté commence. Dont, n’es-ce pas raisons qu’on mence D’une merveille, s’elle avient. Et pour ce que il me souvient D’une aventure qui m’avint Quant ma jonece son cours tint, Onques puis dou coer ne m’issi ; Pour ce compte en voeil faire yci. Ce fu ou joli mois de may ; Je n’oc doubtance ne esmai Quant j’entrai en un gardinet. Il estoit assès matinet,
Un peu après l’aube crevant. Nulle riens ne n’aloit grevant, Mès toute chose me plaisoit, Pour le joli temps qu’il faisoit Et estoit apparant dou faire. Cil oizellon en leur afaire, Chantoïent, si com par estri. Se liet estoient, n’en estri, Car oncques mès si matin née Ne vi si belle matinnée. Encor estoit tous estelés Le firmament qui tant estlés ; Mès Lucifer qui la nuit chace Avait jà entrepris sa chace Pour la nuit devant soi chacier ; Car Aurora ne l’a pas chier, Ançois le tint en grand debat. Et encores, pour son esbat, Chacier faisoit par Zepherus Les tenebres de Hesperus. Et ensi, me voeille aidier Diex ! Se si bel temps vi onques d’ieuls ; Et se, puis-ce-di ne avant, Me vint tel pensée au devant Que là, me vint, ne sçai comment. Je me tendie en un moment, Et pensoie au chant des oiseauls, En regardant les arbriseaus Dont il y avoit grant foison, Et estoïe sous un buisson
Que nous appelions aube-espine, Qui devant et puis l’aube espine ; Mès la flour est de tel noblece Que la pointure petit blece ; Nom-pour-quant un peu me poindi, Mès m’aventure à bon point di. Tout ensi que là me séoie Et que le firmament véoie Qui estoit plus clair et plus pur Que ne soit argent ne azur En un penser je me ravi, Ne sçai comment ; mès droit là vis Trois dames et un jouvencel. On ne l’appelloit pas Ansel, Ains Mercurius avoit nom. Moult est homme de garant renom ; Il se scet bien de tout mesler ; Les enfans aprent à aler, Et lor donne l’abilité De parler par soutieveté. Jupiter si est son droit père, Et dame Juno est sa mère. Forment m’en plot la contenance Et encores plus l’acointance. Je ne sçai où il m’ot véu, Mès il m’a trop bien cognéu, Et par mon droit nom me nomma, Ne onques ne me sournomma ; Et me salua tout d’otel Qu’on fait prodomme en son hostel.
Je fui lies de son salut prendre, Et tous près aussi de lui rendre, Et puis li dis : « Chiers sires douls, » Ne vous cognois ; qui estes vous ? » Et ensi vous me cognissiés » Que dont que nouri m’euissiés. » Lors me dist : « Bien te doi cognestre, » Car puis quatre ans après ton nestre » En gouvernance t’ai éu, » Et si ne m’as pas cognéu. » Si sui-je assès bien renommés, » Car Mercurius sui nommés ; » Et ces Dames que tu vois là » Sont Juno, Venus et Pala ; » D’armes, d’amours et de richesces » Sont les souverainnes Déesses ; » Mès ores sont un peu en tensce ; » Car Paris rendi jà sentensce » Que la pomme d’or devoit estre » À Venus, que tu vois sus destre. » À deus dames pas ne souffist » Le jugement que Paris fist ; » Mès dient que par ignorance » Et par petite cognissance » Acorda la pomme à Venus. » Juno en parle plus que nuls ; » Car, se à li l’euist donnée, » Elle avoit jà tout ordonné » Qu’il euist éu par puissance » Des Grigois très belle vengeance.
» Si fu Paris nices et lours » Quant il donna la pomme aillours, » Et pour un peu de vanité » Perdi proece et dignité. » Mieuls li vausist éu avoir » Possessions et grant avoir » Que l’amour de la belle Helainne ; » Ce ne prise-je une lainne. » Son père, si frère et sa mère » En furent mort de mort amère, » Et bien vint mille chevalier » En fist-on en armes taillier ; » Et aussi tamaint millier d’omm ; » Ce fut une trop male pomme, » Et pour Troyens chier vendue ; » Et amours povrement rendue » Que Venus li guerre donna ; » Car par ce la guerre donna » Et une povre confiture » Par mortele desconfiture » Aux Troyens, qui li plus monde » E li plus preuvèrent dou monde. » Et tu, qu’en dis ? or respons ent. » « — Ha ! chiers sires, di-je, comment » Vous sauroi-je de ce respondre, » Ne bien la vérité expondre, » Car je sui de sens ignorans » Et de peu d’avoir seignourans. » Et Mercures lors me regarde Et me dist : « Prens tu dont là garde ;
» Tant en poes tu mieuls dire voir, » Car en éage et en avoir » Sont malisce, hayne, envie. » Et pour ce que de jone vie » Te voi, selonc ce qu’il t’est vis, » Je ten pri, di m’ent ton avis ; » Et se Paris, qui on fist juge » De la pomme, rendi bon juge. — « Volontiers, puis qu’il vous plaist dire » Que j’en responde voir, chier sire. » Quant les dames Paris trouvèrent » Et son jugement li rouvèrent, » Jà savoit Paris de certain » Qu’à grant avoir ne faudroit grain, » Car fils de royne et de roy » Ne poet faillir à noble arroi ; » Et s’il ne donna à Juno » La pomme, de mains ne l’en lo ; » Aussi n’i aconta pas là, » Ne à la déesse Palla, » Car jones et fors se sentoit, » Et hardemens en li sentoit. » Tout ce ne li pooit tollir » Pallas, ne son corps afoiblir ; » Car ce que Diex donne et nature » Ne poet tollir nulle avanture. — « Elle l’evist bien fait plus préus, » Et aux armes plus ewireus » Qu’il ne fu. » — « Nom-pour-quant, par m’ame ! » Aux armes ne prist onques blasme.
» Si que je senc que, quant Paris » Donna la pomme, à tous perils, » Aux grans avoirs, ne aux fortunes » N’aconta deus petites prunes. » Vis li fu il avoit assés » Avoirs et trozors amassés » Et si estoit en son venir ; » Si ot un joious souvenir, » Tels que jones homs doit avoir, » Liquels tient terre et grand avoir. » Dont, la pomme bien ordonna » Quant la Déesse le donna ; » Car il s’enamoura d’Elainne » Dont fist sa dame souverainne. » Dont, son jugement à bon tienc, » Et le tenrai, et le maintienc » Où que je soie ne quel part. » Mercures lors de moi se part Et me dist : « Ce moult bien savoie » Tout li amant vont celle voie. » Atant Mercures me laissa ; Dont noient ne m’esléeça, Car volontiers euisse esté Avec lui encor un esté, S’estre pevist ; car mes pourfis Y fust grans, je m’en tienc pour fis. Et à ce qu’il s’esvanui. Juno sa mère le sievi, Et Pallas, je ne les vi plus ; Mes dalès moi remest Venus,
D’amours la dame et la Déesse ; Vers moi vint et dist : « Beaus fiulz, es-se » Belle chose de bien ouvrer. » Tu le poras yci prouver, » Car pour ce que bon t’ai vu, » Et que tu as si bien scéu » À Mercurius bel respondre, » Et sa parole au voir expondre, » Tu en auras grant guerredon, » Car je te donne yci un don. » Vis tant que poes d’or en avant, » Mès tu auras tout ton vivant » Coer gai, joli et amoureus ; » Tenir t’en dois pour ewoureus ; » De ce te fai-je tout séur ; » Tu dois bien amer tel éur. » Pluisour l’auroïent volentiers ; » Mès je n’en donne pas le tiers, » Non pas le quart, non pas le quint, » Jà aient cil corps friche et coint. » Més quant tu m’as véu en face, » C’est drois que grant grasce te face ; » Et il te vault trop mieuls avoir » Plaisance en coer que grant avoir. » Avoir se pert, et joïe dure. » Regarde se je te sui dure. » Et encores, pour mieulz parfaire » Ton don, ta grasce et ton afaire, » Uvne vertu en ton coer ente : » Que dame belle, jone et gente
» Obéiras et cremiras ; » De tout ton coer tu ameras, » Car amour ne vault nulle rien » Sans cremour, je le te di bien ; » Et tant t’en plaira l’ordenance » Et la douce perseverance » Que de foy, de coer et de sens » Diras à par toi en ce temps, » Plus de mille fois la sepmainne, » Qu’onques tele ne fu Helainne » Pour qui Paris ot tant de mauls. » Or, regarde se plenté vauls » Quand je te donne don si noble. » Il n’a jusque Constantinoble » Emperéour, roy, duc ne conte, » Tant en doie-on faire de conte, » Qui ne s’en tenist à payés. » Mès je voeil que tout ce ayés, » Et que perseverés avant. » En tout ce que j’ai dit devant. » Et je, qui fui en coer souspris
Et esbahis, à parler pris, Moult simplement et tous donbtieus
Contre terre clinans mes yeuls ;
Ce fu raisons, car jones d’ans,
Estoie encor et ignorans,
Et si n’avoïe pas apris
À oyr chose de tel pris,
Ne à recevoir tel present
Dont Vénus me faisoit présent
Lors levai un petit la face Et di : « Ma dame, à Dieu or place » Que servise vous puisse faire » Qui me vaille et me puist par faire, » Car j’en auroïe grant mestier » Pour ma jonece en bien haucier. » Mès dittes moi, ains qu’en alliés, » Puis que tel grasce me bailliés, » Quel tompore m’arés en garde. » Et Venus adont me regarde Et me dit : « Dix ans tous entiers » Seras mon droit servant rentiers ; » Et en après, sans penser visce, » Tout ton vivant en mon servisce. » — « Dame, di-je, or me laist Diex faire » En coer, en foy et en afaire, » Chose qui vous soit agréable » Et à mon jouvent bien véable ; » Car je ne quier, ne voeil aler » Contre vous ne vostre parler. » Tant en vault la doulce ordenance » Que grant joie en mon coer avance. » ﻿Là ne repondi point Venus. De moi parti ; ne le vi plus. Sous l’aube espine remès seuls, Pensans en coer et moult viseus Qu’il me pooit estre avenu. Mès il m’a trop bien souvenu De la très grant beauté de lui, Dont tout le corps m’en abelli ;
Et pensai à ce longement Qu’il m’ert advenu, et comment Venus m’ot dit, à sa plaisance, Mon bien, mon preu et ma vaillance. S’est raisons que je le retiegne, Et que dou tout à li me tiegne. Ossi fai, ne aultre ne voeil. Dou tout je m’ordonne à son voeil, Car elle m’a amonnesté Franchise, sens et honnesté. De moi le lairai convenir, Car tous biens m’en poet avenir. Ensi disoie en mon pourpos, Et tous seulès, là ce pourpos : « Par ma foi bien me doi amer, » Quant Venus me dagne entamer » Le coer de sa très grant valour. » Diex ! comme est fresce sa couleur ; » Maintien joli, corps friche et gent ! » Pas ne le monstre à toute gent ; » Mès monstré le m’a-elle au mains. » Et en ses douls parlers humains » Mest son confort, ossi garis » Com je fuisse li beaus Paris, » Né de Troies la grant cité, » Si com je vous ai recité » Que d’Élainne elle enamoura. » En tous ses fais grant amour a ; » Sï les vodrai sievir et croire, » Car sa paroile est toute voire,
» Et mieulz ne me puis avancier » Mon nom, ne mon fait exaucier » Que par estre vrais amourous » Et à lui servir curious. » Ensi à par moi devisoie Et à Venus forment visoie, Et concevoïe sa beauté ; Sa parolle et sa loyauté ; Mès de ce qu’elle esvanuie Estoit de moi, forment m’anuie. Trop ert de moi briefment partie. Et se ne sçai en quel partie Elle ert retrette ne tournée. J’ai depuis tamainte journée Alé aux champs mon corps esbatre, Mès onques ne me poc embatre À tele heure com lors je fis. Dont puis, tenus m’en sui mains fis ; Et ai dit depuis, pluisours fois, En champs, en gardins et en bois, Pour ce que point ne li véoie, Vraiement que songié avoie. Songes n’est fors que vinne chose ; Fols est qui vérité y pose. Mès quant j’avoïe tout visé, Et ce pour songe devisé, Et je pensoïe au temps présent Dont Venus me faisoit présent, Je disoïe, par salut François ! Que m’aventure estoit ançois
Averie à voir qu’à mençonge, Et que pas n’en fesisse songe, Mès une vérité très ferme ; Raison pourquoi, dedens brief terme Après cette mienne aventure, Si com jones homs s’aventure Et en pluisours lieus il s’embat Par compagnie ou par esbat, Je m’embati en une place. Au Dieu d’amours mon trettié place Car ma matère yci s’esprime. Droitement sus l’eure de prime, S’esbatoit une damoiselle Au lire un rommant ; moi vers elle M’en vinc, et li dis doucement Par son nom : « Ce rommant, comment » L’appellés-vous, ma belle et douce ? » Elle cloï atant la bouche ; Sa main dessus le livre adoise. Lors respondi, comme courtoise, Et me dist : « De Cléomadés » Est appellés ; il fu bien fés » Et dittés amoureusement. » Vous l’orés ; si dires comment » Vous plaira dessus vostre avis. » Je regardai lors son doulc vis, Sa couleur fresce et ses vers yeulx. On n’oseroit souhedier mieuls, Car chevelès avoit plus blons Q’uns lins ne soit, tout à point lons ;
Et portoit si très belles mains Que bien s’en passeroit dou mains La plus friche dame dou monde. Vrès Diex com lors ert belle et monde, De gai maintien et de gent corps ! « Belle, dis-je, adont je m’acors » À ce que je vous oë lire. » N’est sons d’instrument ne de lire » Où je prende si grant esbat. » Et la demoiselle s’embat En un lieu qui adonnoit rire. Or ne vous saroi-je pas dire Le doulc mouvement de sa bouche ; Il samble qu’elle n’i atouche Tant rit souef et doucement ; Et non mies trop longement, Mès à point, comme la mieulz née Dou monde et tout la plus sencée, Et bien garnie de doctrine, Car elle estoit à point estrine En regart, en parolle, en fait. Li sens de li grant bien me fait. Et quant elle ot lit une espasse ; Elle me requist, par sa grasce, Que je vosisse un petit lire. Ne l’euisse osé contredire, Ne ne vosisse nullement. Adont lisi tant seulement Des foeilles, ne sçai, deus ou trois. Elle l’entendoit bien en trois
Que je lisoie, Diex li mire ! Adont laissames nous le lire Et entrames en aultres gengles ; Mès ce furent parolles sengles, Ensi que jones gens s’esbatent Et qu’en vuseuses il s’embatent, Pour euls deduire et solacier, Et pour le temps aval glacier. Mès je sçai moult bien qu’à celle heure Le Dieu d’Amours me couru seure, Et me trest de la droitte fleche Dont les plus amoureus il bleche ; Et si conçus la maladie Par un regard, se Diex m’aye ! Que la belle et bonne me fist. Cupido adont se fourfist, À ce que j’ai de sentement ; Car pas ne test parollement À ma dame si comme à moi. Je l’escuse, et escuser doi, Ensi c’on doit son seignour faire ; Car sires ne se poet mesfaire Aucunement vers son servant. Espoir avoit-il jà devant Trait sa fleche douce et joieuse Sus ma dame, et fait amoureuse D’autrui que de moi. Au voir dire, Ne a mettre ne escondire Ne l’en vodroïe nullement ; Mès bien sçai que pareillement
Ne fu com moi la belle trette Pour quelle amour ce dittié trette ; Je m’en sçai bien à quoi tenir. Or voeil au pourpos revenir Dont je parloïe maintenant. Il est vrai que tout en riant, Quant ce vint là au congié prendre, La belle, où riens n’a que reprendre, Me dist moult amoureusement : « Revenés-nous, car vraiement » À vostre lire prenc plaisir ; » Je nen vodroïe defallir. » — « Belle, dis-je, pour nulle rien. » Hé mi ! que ce me fist de bien ! Car, quand venus fui à l’ostel, Je me mis en un penser tel Qui onques puis ne me falli. J’oc bien cause qui m’assalli ; La beauté de la belle et bonne Di-je. J’ai esté à Nerbonne, Chercié la France et Avignon, Mès je ne donroie un ongnon De tous les voiages qu’ai fais Vers cesti. Or sui-je parfais, Ne onques nuls homs ne fu si. Poroit-il jamès estre ensi Que elle me dagnast amer ? Ne l’en oseroïe parler ; Car si je l’en parloïe, voir Tel chose se poroit mouvoir
Que ses escondis averoie Par quoi mon esbat perderoie, Et plus n’iroie en sa maison. Dont bien y a cause et raison Que j’en vive et soie en cremour. Mès tant sont sage et bon si mour Que moult les doi recommender. En ses fais n’a riens qu’amender. Destourbier ne dure esperance Pour moi n’i voi, fors grant plaisance. Elle se jue à moi et rit. Jà m’a-elle pryé et dit Que je me voise esbatre o soi. En tout ce grant bien je perçoi, Et s’il y avoit nul contraire, Que ses yeux me vosist retraire Et que de moi ne fesist compte, Si sçai-je bien, quant mon temps compte, Que se pour s’amour je moroie Millour fin avoir ne poroie. En ce penser que je pourpos Mis lors mon coer et mon pourpos, Et mi embati si au vif Qu’encor en cel esbat je vif Et y morrai, et rendrai ame. Escrisiés-le ensi sur ma lame. Pas ne mis, saciés, en oubli La parolle que j’oc de li Mès songneusement y alai. Hé mi ! depuis comparé l’ai.
Nom-pour-quant j’ai tout en gré pris Tout quan qu’Amours m’en a apris. Quant premierement vinc vers elle, Ne losoïe que nommer belle, Par Dieu ! pas ne le sournommoie, Mès par son droit nom le nommoie ; Car plus belle ne vi ains, Diex. Si ai-je esté en pluiseurs lieus. Une fois dalés li estoie ; À je ne sçai quoi m’esbatoie ; Et elle, par sa courtoisie, Me dist : « Jones homs, je vous prie » Qu’un rommanc me prestés pour lire. » Bien véés, ne vous le fault dire, » Que je m’i esbas volontiers, » Car lires est un douls mestiers, » Quiconques le fait par plaisance. » Ne sçai aujourd’hui ordenance » Où j’aïe mieuls entente et coer. » Je ne li euisse à nul foer Dit dou non, ce devès bien croire. Mès li dis, par parolle voire : « Certes, belle, je le ferai » Et d’un livre vous pourverai » Où vous prenderés grans solas. » Tout en riant me dist : « Hélas ! » Je le vodroïe jà tenir. » Congié pris sans plus d’abstenir, Et m’en retournai en maison. Cupido, qui de son tison
Tout en arse m’avoit féru, M’a presentement secouru ; Ce fu d’une pensée douce. Errant me chéi en la bouche, Et en la souvenance aussi. Dont, pour lors, trop bien me chéi Que dou Baillieu d’amours avoie Le livre. Tantos li envoie Au plus bellement que je poc. Or vous dirai quel pourpos oc. Avant ce que li envoiai En un penser je m’avoiai, Et dis à par moi : « Tu vois bien » Que celle qui tant a de bien » N’ose requerir de s’amour, » Et vifs de ce en grant cremour ; » Car tant doubte son escondire, » Que pour ce ne li ose dire. » Dont ferai-je une chose gente : » Que j’escrirai toute m’entente » En une lettre, et le lairai » Ou livre ou quel je l’enclorai » Elle le trouvera sans doubte. » À ce pourpos mis errant doubte Et dis : « Il poroit moult bien estre » Qu’en aultres mains venroit la lettre ; » Et je ne vodroie, à nul foer, » Qu’en adevinast sus mon coer. » Espoir tels ou tele l’aroit » Qui trop fort grever m’i poroit.
» Si vault mieuls que je me déporte » Qu’on m’i vée voïe ne porte. » Mès ce moult bien faire porai, » Dont encor nouvelles orai » Sans peril, et sans prejudisce. » N’est nuls ne nulle qui mal disce » D’une chançon, se on le troeve » En un romant qu’on clot et oevre » Met-y donc une chançonnette ; » S’en voudra mieuls ta besongnette » Car aultre chose ne requiert » À présent le cas, ne ne quiert. » Il te convient dissimuler » Soit en venir, soit en aler, » Soit ou en parler ou en taire ; » D’aultre chose n’as-tu que faire. » Ensi en moi me debatoie, Mès noient ne m’i esbatoie, Car amours et cremour ensamble Me faisoïent tamaint example Pour moi mieulz en avis fourmer Et pour mon corage enfourmer. Toutes-fois à ce m’assenti ; Et bonne amour le consenti, Que une balade nouvelle, Que j’avoie plaisans et belle Fette de nouvel sentement, Escrisi tout presentement. Au plaisir d’amour qui me mainne Fait l’avoie en celle sepmainne.
Or lisiés et vous verrez u, Et comment elle fette fu.
À très plaisans et jolie Lié mon coer et renc pris. Pris m’en croist sans villonnie. Onnie est en bien de pris ; Pris me renc en la prison La belle que tant prison. À ceste merancolie Colie mon coer tout dis. Dis en fai, car je mendie ; Die qui voet c’est pour fis ; Fis sui qu’aim sans mesprison La belle que tant prison. Dame l’appelle et amie. Mie ne le fai enuis. Vis m’est que l’aim sans envie ; Vie m en croist et avis ; Vis me renc pour le prison La belle que tant prison.
En une cedule petite Fu la balade bien escripte, Et puis en ou rommanc le mis, Et à celle je le tramis Qui moult liement le reçut, Et qui tout, ou de près, le lut. Quant elle le me renvoia
Grandement m’en remercia. Je reçus son bon gré tous liés ; Et si fui moult tost consilliés De regarder se ou rommanc Est la balade que demanc. Mès tout ensi, ne plus ne mains, Que je li oc mis à mes mains Le trouvai, sans avoir eschange. « Ha ! di-je, veci chose estrange ! » La balade a laissié la belle » Ou lieu où le mis au mains ; s’elle » L’euist un petit regardée » Moult fust bien la besongne alée. » Se tenu l’euist, ne poet estre » Que retourné n’euist la lettre. » Or il me convient ce souffrir, » Et mon coer à martire offrir, » Tant est belle plaisans et douce » De corps, de mains, d’yeuls et de bouche, » Que mieuls m’en vault la pénitence » Que de nulle aultre l’acointance. » D’amours ce premerain assai En très grant pensement passai. Mès jonece voir me portoit, Et amours aussi m’enortoit Que je perseverasse avant. Souvent me mettoie au devant De elle ; car quant le véoie Tout le jour plus lies m’en trouvoie. Or avint q’un après-disner
En un gardin alai juer Où ot esbatemens pluisours De roses, de lys et de flours, Et d’aultres esbas mainte chose ; Et là une vermeille rose Coeillai sus un moult vert rosier ; Et puis m’en vinc, sans point noisier, Tout liement devant l’ostel De ma dame. J’oc l’éur tel, Que d’aventure l’i trouvai. À li vinc, et se l’i rouvai Que par amours le vosist prendre. Elle respondi, sans attendre, Sus le point dou non recevoir, Et me dist, par moult grand sçavoir Et par parlers douls et humains : « Laissiè-le, elle est en bonnes mains » Et je li dis : « Prendés-le, dame, » Car en millours ira, par m’ame ; » Et elle doucement le prist, Et en parlant un peu sousrist. Ce me fist grant joie et grant bien Quant je vi le bon plaisir sien. Congié pris et de là parti ; Mès au départ moult me parti Grandement de son doulc espart. Je m’en retournai celle part Où la rose coeillie avoie, Car plus bel lieu je ne savoie D’esbatemens ne de gardins.
Là estoie soirs et matins, Et moult souvent trestout le jour ; Tant mi plaisoient li sejour Que je ne vosisse aillours estre. Et quant revenus fui en l’estre, Par dessous le rosier m’assis Où de roses ot plus de sis ; Et droit là fis un virelay. Tout otel que droit ci mils l’ay.
Coer qui reçoit en bon gré Ce que le temps li envoie En bien, en plaisance, en joie, Son éage use en santé ; Partout dire l’oseroie. Comment qu’en la douce vie D’amours les pluisours bien sont Navré d’une maladie Et ne scevent pas qu’il ont, Mès leur coers de ce secré Cognoist bien la droite voie. He mi ! vrais Diex ! se j’avoie Un seul petit de clarté Trop plus liement diroie : Coers qui reçoit en bon gré etc. Plus plaisant ne plus jolie N’a je croi en tout le mond Que ma dame, qui me lie Le coer ; mès en larmes font ;
Car, quant j’ai à tout pensé, Ne sçai se li oseroie Dire que ma vie est soie ; Et s’elle n’en a pité N’est drois que plus dire doie : Coers qui reçoit en bon gré etc.
Le virelay fis en otant D’espasse qu’on liroit notant, Et puis si me parti d’illuec. À mon département, avec Moi estoïent en contenance Douls pensers, espoirs et plaisance ; Et grant compagnie me tindrent ; Noef ou dis jours avec moi vindrent. Et si m’avint un peu après Qu’en un hostel, joindant moult près De cesti où demoroit celle Qui tant estoit plaisans et belle, Nous cinc ou nous sis d’un éage Y venimes de lie corage Et mengames dou fruit nouvel En solas et en grand revel Là estoit ma dame avec nous Dont le contenemens fu douls, Mès ne li osai samblant faire Dont on pevist penser estraire. De la partesimes ensi. Moi, toujours attendans merci, Changeoie souvent maint pourpos
Et disoie : « Se tu n’es os » De li remontrer ton corage, » Je ne te tenrai pas à sage. » Ce n’est pas vie d’ensi vivre. » En ceste amour ton coer s’enivre, » Et puis aultre chose n’en as » Fors les regars et les esbas. » Vrés Diex ! disoi-je, c’est assés. » Se cils bons temps m’estoit passés » Je ne sauroie où refuir. » J’aim mieuls joiousement languir » Que de faire chose, ne dire, » Dont je soie occis à martire. » Ensi passoïe la saison, Tout par amours et par raison. Raisons voloit que je souffrisse, Et amours que mon coer offrisse, Et que remonstrasse à la belle Comment je vivoïe pour elle, Et tout ce que je faisoie Ce n’estoit que pour l’amour soie : « C’est bon, di-je, que je li die, » Et bellement merci li prie. » Di-je : « Volontiers li dirai » Si tretos que le lieu aurai. » Sur ce ordonnai mon penser. Une fois presins à danser ; Là estions plus de nous doi ; Je le tenoïe par le doi, Car elle me menoit devant.
Mès tout bellement en sievant, Entrues que le doi li tenoie, Tout quoïement li estraindoie ; Et ce si grant bien me faisoit, Et telement il me plaisoit Que je ne le sauroie exponde. S’elle chantoit, de li responde Moult tost estoie appareilliés. Hé mi ! com lors estoie liés ! Puis nous asséins sus un sige. Et là tout bellement li di-je, Ensi que par parolle emblant : « Certes, belle, vo doulc semblant, » Vo gent maintien, vo corps legai » Me font avoir le bien que j’ai. » Je ne le vous puis plus celer. » Se temps avoïe dou parler, » Et que ci fuissiemes nous doi, » Je le vous diroie par foi. » Et elle un petit me regarde, Ensi qu’on ne s’en presist garde, Et me dist seulement : « Feriés ? » Es-se à bon sens que me voudriés » Amer ? » Et à ces cops se lieve Et dist : « Dansons ; pas ne me grieve » Li esbatemens de la danse. » Lors entrames en l’ordenansce De danser une longe espasse. Il n’est esbanois qui ne passe. De cesti là nous partesins
Et de son bel ostel issins ; Mès au partement congié pris À la belle et bonne de pris Qui le me donna liement. Ne le sceuist faire aultrement, Car elle a si très lie chière Qu’on l’en doit bien tenir pour chière. Tout ensi passoïe le temps. Une heure je venoie à temps De li véoir, et l’autre non. La belle et bonne de renom M’avoit le coer saisi si fort Que point n’avoïe de confort Le jour, se véu ne l’avoie. Et quant à la fois je savoie Qu’en aucun lieu aloit esbatre, Pas n’i fausisse de l’embatre, Mès que sa paix véoir y peusse. Jà aultrement ale n’i eusse. Or entrai en merancolie, De ce qu’elle estoit ossi lie Aux aultres gens qu’elle ert à moi ; Et je, qui de fin coer l’amoi, En disoie souvent : « Hé mi ! » Celle a fait un nouvel ami. » Elle jue et rit à cascun ; » Si regard sont trop de commun. » Ensi disoïe moult pensieus, Et souvent d’uns moult piteus yeus Le regardoïe. En ce regard
Looie moult, se Diex me gard ! Sa bonté, sa beauté, ses fais, Et disoïe : « S’un pesant fais » M’a Amours envoyé pour elle » Ne m’en chaut ; pour tele pucelle » Deveroit-on mort recevoir ; » Mès qu’elle scevist bien de voir » Que mors je fuisse en son servisse » Ne le tenroïe pas pour visce. » Qui est en pensée nouvelle. Peu de chose le renouvelle. Souvent pensoïe sus et jus ; Et à la fois à aucuns jus Aux quels s’esbatent jone gent. Juoie de coer lie et gent, Mès que ma dame y fust pour voir, Ou qu’elle m’i pevist véoir ; Et pour très petite ocquoison Passoïe devant sa maison, Et jettoïe mes yex vers elle ; Et quant il plaisoit à la belle Que de li un regart euisse, Tout erramment en coer sceuisse S’il estoit amoureus ou non. Tels demande souvent grant don Auquel pas on ne li otrie Sitos qu’il vodra quand il prie ; Je m’en sçai bien à quoi tenir. Il m’a convenu soustenir Moult de grief, dont petit don ai.
En ce temps que mon coer donnai, Sans departir, tout à ma dame, Par amours qui les coer entame, Une heure si très lies estoie Qu’à toute chose m’esbatoie, Et une aultre si très pensieus Qu’en terre clinoie mes yeuls, Et ne faisoïe de riens compte S’il ne me portoit blasme ou honte. Je m’avisai à très grant painne Que ma dame très souverainne Ses venirs et alers avoit À une femme, qui savoit De ses secrés une partie ; Je me très vers celle partie. Car aillours ne m’osaisse traire Pour ma nécessité retraire. Ensi di, quant je fui venus : « Damoiselle, nulle ne nuls, » Fors vous, ne me poet conseillier, » Se vous y voliés travillier. » Et ve-me-ci, vo valeston, » Pour entrer en un baneston » Se le me commandiés en l’eure. » Et celle qui me volt sequeure Me respondi tout erramment : « Or me dittes hardiement » Tout ce que il vous plaist à dire ; » Et, foi que doi à nostre sire, » Là metterai, à mon pooir,
» Conseil et confort, tout pour voir. » — « Ahi ! di-je, vostre merci ! » En vérité dont tout muir ci » Pour celle. Nommer li alai ; » Voirs est qu’un petit l’en parlai » L’autre fois. Mès depuis sans doubte, » Si com elle euist de moi doubte, » Elle ne se met plus en voie » De parler à moi, ains m’envoie » De regars amoureus trop mains » Qu’elle ne soloit faire. Au mains, » Ensi que dire li porés, » Et sus ce sa response orés, » Que point dure chière ne face ; » Car je, qui prie à avoir grasce » Et merci, quant il li plaira, » En tel dangier mon coer mis a » Que sus le point dou desconfire, » Ensi que vous li porés dire. » Ceste qui ot pité de moi Me respondi : « En bonne foi, » Je vous dirai que vous ferés. » En une chançon escrirés » Une grant part de vostre entente, » Et je vous di que, sans attente, » Del envoyer ne vous conviegne. » Ensi c’on ne scet dont ce viegne » Elle l’ara et le lira, » Et aucune chose en dira ; » Puis li dirai que fait l’avés
» Pour s’amour, au mieulz que savés. » Di-je bien : « Oil, damoiselle ; » N’ai oy parolle si belle ; » Et je le ferai tout errant. » Adont, de coer lie et joiant Une balade maçonnai Où nulle rien ne mençongnai.
Très plaisans et très honnourée, En qui tout grant bien sont compris, Mon coer, m’amour et ma pensée Avés par vos douls regars pris ; Or vous suppli, dame de pris, Que vous me voeilliés faire otri Dou gracieus don de merci. Je n’ai toute jour ajournée, Ne toute nuit, nul aultre avis Que de moi loyalment amée Soyés ; ensi serés tout dis. Et s’envers vous sui trop petis, Pour Dieu que ne m’ayés bani Dou gracieus don de merci. Loyautés doit estre comptée En fais, en oevres et en dis. Or vous plaise d’estre enfourmée De moi, car vos servans m’escris ; Et se j’ai en ce riens mespris Pardonnés le moi, car je pri Dou gracieus don de merci.
La damoiselle alai baillier La balade escripte en papier ; Et ceste, qui Jhesus honneure, Le garda bien, tant que vint l’eure Que ma dame et elle à seulet Estoïent, ensi qu’on se met. Adont la damoiselle sage Qui d’amours savoit bien l’usage, Car batue en avoit esté Plus d’un yver et d’un esté, Li dist par trop belle raison : « J’ai ci escript une chançon ; » Par amours voelliés le moi lire. » Et ma dame prist lors à rire Qui tost pensa dont ce venoit Et dist : « Ça ! » Quant elle le voit Souef en basset le lisi ; De sa bouche riens el n’issi ; Fors tant, par manière de glose : « Ce qu’il demande, c’est grant chose ! » Onques riens el n’en pot avoir. Ce me compta-elle, pour voir. Or fui-je forment courouciés. Deus jours ou trois, tous embronciés Et le chaperon sur les yex Me tenoie, trop fort pensieus, Et à la fois me repentoie Pour tant que grant dolour sentoie Quand je l’avoïe véu onques ; C’est ma destruction. Adonques
Reprendoïe tost ce parler, Ne le laissoïe avant aler Et disoïe : « Par Saint Denis ! » Se pour l’amour de li finis, » Le corps en terre et à Dieu l’ame » Je ne puis avoir millour lame. » Aussi fist jadis Léander » Pour Héro, fille à Jupiter, » Et Acilles, qui preus regna, » Pour la belle Polixena, » Et Actéon li damoiseaus. » Si je suis comptés avec ceauls » Qui sont pour loyalment amer, » Mort ou péri dedans la mer, » Je le tendrai à grand victore » Et le me compterai à glore. » En cel estat que je vous di, Si com j’ai sentu puisse-di, Estoïe lors appareillies D’estre une heure ireus, l’autre lies. Mès quant Amours venoit en place Et le souvenir de la face Ma dame, simple et gracieuse, Et sa contenance amoureuse Toute dolour mettoïe arrière, J’en avoïe bonne manière. Avec les amoureuses gens Estoïe hetiés, lies, et gens, Et devisoïe à faire festes Et tous esbatemens honnestes,
Chanter, danser, caroler, rire, Bons mos oyr, parler et dire. Et quant je pooie véoir Ma dame, ce fust main ou soir, À par moi disoïe : « Ve-la » Celle qui si bel m’aparla » Quant je parlai à li premiers. » Son corps n’est mie coustumiers » Fors que d’onnour et de bien faire. » Cascuns prise son bel afaire » Son maintien, son estre et son sens ; » Pour ce, dou tout à li m’assens. » Par heures je me confortoie. À par moi, et me deportoie ; Et à la fois venoit une heure Que me venoïent courir seure Les mauls d’amours en abandon. J’en avoïe si grant randon Que j’estoïe plus dolereus Que ne soit uns cops colereus. Mès trop grant confort me portoit La damoiselle, qui estoit Assés secrée de ma dame. Onques mès ne vi millour fame. À l’ame li voeille Diex rendre ! Pluiseurs fois m’a fait elle entendre Grans confors, dont il n’estoit riens. Je prise moult bien tels moyens De sçavoir de nécessité Ouvrer et faire auctorité,
Quoi qu’on y voïe le contraire. Mès amours ont moult bien à faire Qu’on soit à la fois resjoy, Et, soit gengle ou voir, conjoy ; Aultrement les coers amourous Seroïent trop fort dolerous. Et j’estoïe lors en tel point Que sus l’estat et sus le point, Auques près sus le marvoyer. Et pour moi en bien ravoyer Et pour estaindre l’estincelle, Je venoie à la damoiselle, Qui auques mes secrés savoit Et qui de moi pité avoit. Pour ce que tant de mauls portoie, En li comptant me deportoie, Et alegoie la dolour Qui m’apallissoit la coulour. Or avint qu’une fois li dis : « Damoiselle, peu me tienc fis » De l’amour celle que tant aime, » Que ma très souverainne claimme, » Car je n’en puis avoir raison » Dedens ne dehors sa maison, » Ne aler vers li plus je n’ose ; » Dont c’est une trop fière chose » Car vous savés de quel pointure » Je sui poins, par tele aventure » Qui soudainnement me poindi ; » Et se n’ai nul confort de li.
» Encore voi-je à sa manière » Qu’elle me monstre crue chiere. » Je saroie trop volontiers » Pourquoi c’est ; et, se m’est mestiers. » Si aurai avis si je puis » Sus mes mauls et sus mes anuis. » Et celle lors me repondi Tout bas, et me dist : « Je vous di ; » Il vous fault changier vo corage. » On parle de son mariage. » — « De son mariage ! » — « Par Dieu » Voire, dist ceste, et s’est en lieu » Qui est bien taillés de venir. » Or ai-je bien le souvenir Comment je fui appareillies. Se j’avoie esté petit lies En devant, encore le fui Cent fois plus, et en grant anui. Doubte et cremour si m’assalirent Que le viaire m’apallirent, Les yex et la bouche et la face. N’est contenance que je face, Fors que de desconforté homme. Adont infortunés me nomme ; Et me part sans nul congié prendre ; Et tous seulés, sans plus attendre, En une chambre m’encloy. Je ne sçay se nuls homs m’oy ; Mès je fis là des beaus regrés, Ensi com loyal amant vrés,
Plain de jalousie et de painne, Et que amours à son gré mainne. Ensi à par moi je m’argue : « Haro ! di-je, je l’ai perdue ! » Pourquoi l’aim, ne oncques l’amai ? » Or sui-je entrés en grant esmai. » Que ferai s’elle se marie ? » Foi que doi à Sainte Marie ! » J’ociroie son mari ains » Que il mesist sus li les mains. » Auroi-je tort ? quant la plus belle » Et qui de mon coer dame est-elle » Lairoie aller par tel fortune. » N’ai à morir d’une mort q’une. » Ve-le-ci ; elle sera preste. » Fortune pour moi le m’apreste, » Puisqu’on voelt ceste marier » À qui mon coer se voelt tirer. » Je ne le poroie souffrir. » Lors m’alai si dou tout offrir À anois, à merancolies, Et à toutes aultres folies, Que j’en fui en peril de perdre. Les fievres m’alèrent aherdre ; Je m’alai acoucier au lit Où je n’oc gaires de delit ; Et fuisse mors dedens briefs jours, Se ne m’euist donné secours La damoiselle qui là vint. Le chief me mania et tint.
Bien senti qu’en peril estoie. Adont me dist, la merci soie Pour moi aidier si bons consauls Q’un petit cessa mes travaus. Mès depuis trois mois tous entiers Fui je à la fievre tous rentiers ; Et adont en la maladie, C’est bien raisons que le die, Fis-je une balade nouvelle. Au desespoir d’amours fu celle. Je ne sçai scelle vous plaira Mès tele est qui bien le lira
Pluiseur amant vivent bien en espoir D’avoir merci et d’estre encore amé, Mès ma vie est tournée en desespoir, Car on m’a jà tant de fois refusé, Tant eslongié, tant monstré de samblans Durs et crueuls, et contre moi nuisian, Que je n’ai fors painne, mauls et dolours. Je finerai ensi que fist Tristrans, Car je morrai pour amer par amours. Las ! que briefment puisse la mort avoir. Plus le desir cassés que ma santé ? Car ma dame, qui tant a de savoir, No voelt avoir ne merci ni pité De moi, qui sui son cremetous servans ; Ains me refuse et grieve et nuist tous tamps.
Se m’en fault dire, et par nuit et par jours, Je finerai etc. Et si scet bien, ansi com je l’espoir, Com longement j’ai jà pour li porté, Taint le viaire et pale et mat et noir ; Mès point n’i vise on le m’aien compté ; Ains est tout dis en ses pourpos manans. Et quant je sui bien à tout ce pensans Dire m’en fault en cris, en plains, en plours, Je finerai, etc.
Chief enclin et moi moult malade Ordonnai-je ceste balade ; Et quand je poc je l’escrisi. Bien me plot quant je le lisi. Nom-pour-quant pas n’en fu estainte La maladie, qui destainte M’avoit la couleur et la face. Or est drois que memore face Comment vivoïe nuit et jour Sans avoir gaires de séjour. Je me tournoie et retournoie. Et en tournant tels m’atournoie Que je ne vous saroïe dire De cent parts le mendre martire Que j’avoïe lors à porter. Mès pour moi un peu conforter J’en laissoïe bien convenir D’amours le très doulc souvenir ; Et ce grandement me valli.
Mès toutes fois il me falli Estre trois mois trestous entiers À la fièvre certains rentiers ; Et homs qui vit en tel meschief À par droit dolerous le chief. Je l’avoïe lors si endoivle, Et le coer si mat et si foible Qu’à painnes pooïe parler, Ne moi soustenir, ne aler ; Et la calour si m’ataingnoit, Et si très fort me destragnoit Que je n’avoie aultre desir Que tout dis boire et moi jesir ; Mès deffendu on le m’avoit, Uns médecins, qui bien sçavoit Quel maladie avoie el corps. Pour moi traire de calour hors Avoit à mes gardes bien dit Qu’on ne laissast entours mon lit Nul buvrage, ne pot, ne voire, Car trop contraire m’estoit boire, Et on m’en garda bien aussi. Dont une fois m’avint ensi Que j’avoie calours si grans Que de riens je n’estoie engrans Fors de tant que béu euisse ; Et me sambloit, si je peuisse Boire, que j’estoie garis. Adont di-jou tous esgaris : « Ha ! pour Dieu ! qu’on me donne à boire
» Ou je muir ! » On ne m’en volt croire, Ains mes gardes se teurent quoi ; Et je, par grans desir dis : « Quoi ! « Me laïran de soif morir ! » En cel ardour, en ce desir, M’ala souvenir de ma dame ; Lors m’alai acoisier, par m’ame ! Et pris fort à penser. Nient-mains Sus mon orillier mis mes mains. En ceste ardour qui me tenoit Mains pensers devant me venoit. Là ordonnai une complainte D’amours, dont en veci la plainte.
À boire ! à boire ! le coer m’art. Car ferus est d’un ardant dart ; Pour ce desire tempre et tart Boire à foison ; Car la flame par tout s’espart. Jà est bruïs plus que d’un quart, Et se n’i sçai voïe ne art De garison, Ne medecine, ne puison, Car touchiés est dou droit tison Dont Cupido, une saison, Se Diex me gart Feri Phebus en l’oquison De Dane à la clere façon. Or ai juste comparaison Pris pour ma part,
Dane si fu une pucelle ; De Diane estoit damoiselle, Que Phebus enama ; mès celle Point ne l’amoit, De quoi Phebus, pour l’amour d’elle, Reçut mainte dure estincelle Vive et ardans, sous la mamelle, Et à bon droit, Car pour s’amours si prit estoit Qu’il le prioit et requeroit ; Mès celle tout dis le fuioit. Ensi la belle Que mon coer crient, sert, aime et croit Me tient en ce méisme endroit ; Com plus li prie et mains reçoit De ma querelle.
Au mains se j’en avoie otant Que Phebus ot en son vivant, J’en viveroïe plus joiant Que je ne façe, Comment qu’il n’en ot pas trop grant Deduit au coer ; mès nom-pour-quant Les Diex qui le virent amant Li firent grasce, Et encores il s’en solace ; Et se l’acole et se l’embrace, Mès véoir ne le poet en face, Ne son semblant
Et se poursieut tousjours la trace De sa très amourouse chace ; Mès Dane au coer ne li pourchace Joie noiant.
Or vous dirai raison pourquoi Phebus chéy en tel anoi. Il y ot bien cause, je croi, Veci comment : Un jour ert en son esbanoi Cupido, d’amours Dieu et roy. Avint que Phebus vint sus soi Soudainnement, Et li dist orguillousement : « L’arc de quoi tu très rent-moi, rent, » Et la fleche tout ensement, » Car envers moi » Tu ne seès traire de noient. » J’ai occis Python le serpent » Qui de longueur ot un arpent, » C’est trop pour toi. »
Et Cupido qui fu plains d’ire Li prist, tout en pensant, à dire : « Voire ! Phebus, Phebus, beau sire, » Estes vous tels » Que mon arc et la droite vire » Dont je m’esbas et dont je tire » Me volés ores contredire, » Et vous vantés » Que mieulz de moi trayés assés.
» Je ne suis mies si lassés ; » Car ains que li ans soit passés, » Pour vo mestire » Contre moi, ne vous garirés ; » Car ma fleche si sentirés » Que mieuls trai que vous, ce dirés, » Doit il souffire ! »
Bien li tint ce qu’il li promist, Si com Ovides le descript ; Car en brief termine il s’assist Dessus le mont Que de Supernascus on dist. Son arc et ses deus fleches prist ; L’amourouse ou coer Phebus mist Si très parfont Que là où li vrai amant l’ont, Ce fut pour Dane, qui adont Estoit la plus belle dou mont. Ensi l’esprit. L’aultre fleche dou cop secont, Traist à Dane. Trop loing se vont Ces deus cops, car contraire sont Et plain d’estrit.
Li une fleche est amoureuse Et li aultre si haynouse Que plus ne poet. De la plommouse Fu lors attainte Dane la simple et graciouse.
Pour ce se tenoit orguillouse Contre Phebus et peu pitouse D’oyr sa plainte. Nom-pour-quant proyere tamainte, Maint souspir et mainte complainte Fist Phebus, qui vie en ot tainte Très dolerouse ; Dont la face avoit pale et tainte. Souvent disoit à vois destainte : « Dane, pourquoi m’es-tu si fainte » Ne si nuisouse
» Quant tu ne me dagnes amer ? » Si n’a deçà ne delà mer, » Dame qui on devist blasmer » Pour moi chierir. » Je ne le di pas pour vanter ; » Mès pour ce que d’amour sans per » Je t’aim, et si ne puis trouver » Ne en toi vir » Grasce qui me puist resjoir. » Ne tu ne me daignes oyr, » Mès eslongier et defuir, » Et moi donner » Aperte cause de morir ; » Car longuement ne puis souffrir » La vie où il m’estoet languir, » Et cest tout cler. »
Ensi faisoit Phebus ses plains, D’amours et de dolours tous plains ;
Mès Dane n’acontoit deus pains À ses anois, Ains s’esbatoit pour ce nient-mains Que Phebus fust pour li d’estrains. Avint qu’un jour chaçoit aux dains. Dont celle fois Regarde et voit Dane ens el bois. Vers li s’en vint, et com courtois Se le salue ce fu drois Et joint ses mains ; Et quant Dane en oy la vois, Elle ne dist pas : « Je m’en vois. » Mès tantos s’en fui en vois, Quanque pot ains,
Parmi le bois tout le grant cours. Moult li sembloit li termes cours Qu’avoir peuist aucuns secours De la Déesse Dyane, à qui elle tous jours Prioit et faisoit ses clamours ; Et li disoit : « Tous mes retous, » Dame et maitresse, » Sont en vous. Dont par vo noblece » Ne consentés que jà me blece, » Phebus, car je en suis en esce ; » Trop m’est en tours ; » Et se je fui tout pour lui es-ce » Car onques d’amer n’oc la tece, » Ne onques ne senti la flece » Au Dieu d’amours. »
En fuiant disoit Dane ensi. Et tant ala qu’elle a fui Sus les ombres de Penéi ; Là s’aresta, Car sa force moult a foibli ; Et Phebus de priès le sievi. Quant Dane le vit dalès li Li s’escria Et dist : « Dame, que m’avenra ? » Se ne m’aidiés trop mal m’ira » Car Phebus de moi joïra. » Sa vois oy Dyane qui forment l’ama ; Aidier le volt. Adont droit là En un lorier le transmua Vert et joli
Or est Dane en lorier muée Et Phebus à cui pas n’agrée Ne s’en poet trop en sa pensée Esmervillier. En estant jette sa visée Que celle qu’il a tant amée Que Dame et amie clamée Est un lorier ; Pas ne le voelt pour ce laissier, Mais le va doucement baisier Et acoler et embracier, Et dist : « Riensnée » Ne me puet au coer tant aidier
» Que toi honnourer et prisier, » Douls arbres, car Dane och moult chier » Qui m’est emblée.
» Dyane en lorier le m’a mis. » Et pour ce que je ses amis » Sui et voeil demorer tout dis » Un don li donne » Qu’en tous temps iert vers et jolis, » Et tout Roi qui conquerront pris » D’onneur et d’armes tant le pris » Une couronne » Aront de lorier belle et bonne » Et le portera la personne » Qui victore aura ; je l’ordonne » En tous pays » Souef flairra et foeille et gonne » Ensi ala com je vous sonne, Si com Ovides l’araisonne En ses escris.
Pour revenir au droit propos De mon plaint de quoi je propos, Di que Phebus en garant repos Vint de sa Dame Quant elle fut muée en bos. Raison pourquoi dirai tantos. El nen avoit que crueuls mos. Qu’est de la fame Qui le coer d’un amant entame
Et puis n’en voelt oïr esclame Ne receveir en pité larme ﻿Que li devos Die ne fait, ançois l’enflame. Trop mieulz vaudroit celi, par m’ame ! Estre pelerine à Saint Jame ﻿Qu’en tel compos.
﻿Plevist ore au roy de lassus Que ma dame, qui de refus S’esbat à moi et fait ses jus ﻿Fust devenue Un beau lorier vert et foellus ; Au mains je ne seroie plus En doubte de moi traire en sus ﻿De sa véue ; Mès ce qu’elle se rit et jue À moi donner response nue, Ce me taint la couleur et mue ; ﻿S’est mes argus. S’en un lorier estoit vestue Ma dolour auroit grand ayewe Car elle seroit secourue. ﻿De la Phebus.
﻿N’ama Pymalion l’image De quoi il fist taille et ouvrage ; Et Candasse, qui tant fu sage, ﻿De pourtretture Fist ouvrer le droit personnage D’Alixandre, corps et visage,
Et enama de bon corage Celle painture. J’en sçai mainte belle figure. Se ma dame, qui tant m’est dure, Est aussi muée en verdure. Ni voi damage Dont je fesisse trop grant cure, Mès quant je vise à l’aventure J’ai dit, au regarder droiture, Un garant oultrage,
Quant j’ai ma dame souverainne Sous hedié par pensée vainne Que sa façon doulce et humainne Et son gent corps Fust mués en fourme villainne. De la merveille je me sainne Comment j’oe onques sanc en vainne De penser lors Si grant oultrage. Abors, ahors ! Certes je ferai tirer hors Le sanc de moi qui s’est amors Et mis en painne À moi donner tous desconfors. Se ma dame ooit telz recors Mieulz me vauroit à estre mors Qu’en leur demainne
Mès qui m’a fait tels souhès faire ? Il ne me sont pas nécessaire Car de petit me poet-on traire
En grant peril. Trop me voelt estre secretaire Fortune, qui a tous voelt plaire ; Se j’ai mesdit je m’en voeil taire. De li vient-il. Trop sont ses las fors et soubtil Prendre me voelt, je croi, au bril ; Elle m’a mis en grant péril De moi deffaire, Mès quoi qu’elle me tienne vil, Ma dame à le coer si gentil Que jà ne m’en vodra nennil Chose contraire.
Aussi j’escuse le coer mien Qu’onques ni pensai mal engien. Amours le scet, qui cognoist bien Ce que je pense, Comment j’aimme sus toute rien Ma dame, car c’est tout mon bien Mon souverain Dieu terriien Tant qu’en loquensce C’est m’onnour, c’est ma reverensce ; C’est ma très plaisant residensce Où je prenc confort et prudensce Sans nul moyen ; Si le voeil en obediensce Servir par bonne diligensce Et recevoir en pascience Le plaisir sien.
Et se fortune plus m’assault Qui de mon coer fait son bersault, Pour que le chose il tressault En mainte fourme, Si me vodrai-je tenir baut Car courous en coer riens ne vault. Mès par nécessité il faut Aidier coer mourme. Las ! mès se ma dame on enfourme Que je l’aie, par langage ourme, Souhedié ne lorier ne ourme, Un moult bel sault Ferai, et aurai grant sens d’omme Se je me puis, ce est la somme, Escuser ; car pour mains on nomme Homme ribaut.
Quant je m’avise, j’ai dit mal, Car je voeil mettre en general Ce qui est en especial Chose commune. Ce scevent juge official Comment fortune boute aval Ceuls à pié et ceuls à cheval Et les desjune À la fois en droit temps c’on june De jalousie et de rancune. Encores fait trop pis fortune En principal. Dont s’il est aucuns ou aucune
Qui s’en plaint, elle est à tous une ; Mès jou aurai, malgré l’enfrune, Le coer loyal.
Si m’est vis que je me puis mieuls Escuser par droit en tous lieus Que de son fait estre doubtieus Ne moi doloir. De fortune voeil-je estre esquieus Et penser aux douls plaisans yeus De ma dame, vairs et gentieus, Et concevoir Comment elle fait son devoir De sagement apercevoir De donner et de recevoir Regars soubtieus. Cils pensers me met main et soir En tel frefeil, au dire voir. Que je ne cognois blanc à noir Si m’ayt Diex.
Et m’est vis qu’à coisir ou monde Si grans qu’il est à la réonde On ne trouveroit pas plus monde, C’est chose vraie. Toute bonté en li habonde Et moult grant beauté li souronde Simple et plaisans, vaire est et blonde, Jolie et gaie ; Son bel maintien forment m’esgaie ; Car si courtoisement me paie
D’un regart, dont elle me plaie. Pour ce une onde De pité convient-il que j’aie, Ou aultrement la mort m’adaie, Car j’ai pointure au coer sans plaie Grande et profonde.
Qui ne poet à garison prendre ; Car elle est si foible et si tendre Que de trop petit elle engendre Painne et doulour. Un seul regard me fait entendre Que je doi et puis bien attendre Grasce en ma dame où je voeil tendre Par bonne amour. Or ai-je à la fois grant paour De fallir et de lointain jour ; Et pour ce qu’en peril sejour Je voeil aprendre Comment trouver poroie un tour Salve sa paix et son honnour Que je peuisse à sa douçour Plus brief descendre.
Mès je ne sçai qui m’en conseille Car ma vie n’est pas pareille Aux aultres, ains est despareille Plus qu’aultre chose ; Car quant je dors ou quant je veille Tousjours m’est présente en l’oreille Ma dame, qui blanche et vermeille Est com la rose ;
Et lors, à par moi je propose Les grans biens de li et les glose ; Et quant en ce penser repose Moult tost m’esveille Amours qui m’est au coer enclose ; Mès je voi bien quelle me pose Car à ma dame dire n’ose Ceste merveille.
Ains d’un tout seul regart s’esbat Mon coer, il n’i prent aultre esbat ; Mès longuement en cel estat Vivre ne puis ; Car mon coer tient en grant debat Cremeur qui dedens soi s’embat, Et Jalousie qui abat Tous mes deduis. Cuidiés vous que je soie vuis De durs jours et de povres nuis ? N’ennil ; j’en ai bien quatre muis De bon acat ; Et ai éu le plus de puis Que je mis le pié dedens l’uis De l’ostel où confort ne truis ; Ce me rent mat.
Et ne sçai où garant je quiere, Car c’est mieulz drois que j’en requiere Ceste qui me poet mettre arrière De joie ou ens Qu’autrui ; mès trop crienc sa manière ;
Car je sçai bien combien l’ai chiere. Mès elle fait trop millour ciere À pluisours gens Qu’à moi qui ai mis tout mon temps, Mon coer, mon corps, m’amour, mon sens, À li amer. Hé mi dolens ! Or m’est plus fiere Qu’aux aultres, ce m’est durs contens ; Je ne m’en tienc pas pour contens Car je li samble un droit noiens En ma proyere.
Elle y aconte ensi que nient ; C’est ce qui en soussi me tient Dont, se mon coer s’esmaie et crient Et se complaint Bien y a cause ; il apertient ; Car toutes fois qu’il me souvient Comment ma dame me maintient, Mon coer se taint Diversement en plus d’un taint ; Car chalour et froideur l’attaint, Et si n’est douçour qui l’estaint, Dont s’il n’avient Que Franchise Pité ramaint, Je sçai moult bien où la mort maint, Et se je muir, aussi font maint ; Morir convient.
J’aim’mieulz morir, jà ne demeure, Puisque Fortune me court seure
Et que la mort pour moi labeure Qu’estre entrepiés. Il n’est confors qui me sekeure, Ne qui pour moi aidier akeure Et mon las coer quï tous jours pleure Si est playés D’un ardant dart qui fu forgiés D’un douls vairs yex, plaisans et lies. Or n’est boires, tant soit heties Qui me saveure Ne par qui soit assouagiés Le soif que j’ai, qui m’est si griés. Boire me fault, dame ; or m’aidiés Il en est heure.
Or ai-je demandé à boire Et que ma demande soit voire On m’en poet loyalment bien croire, Que grant soif j’ai. Mais ce n’est pas de vin d’Auçoirre De saint Poursain ne de Sansoirre, Tant soit clers ne frians en voire Ne de goust gai ; Ains est d’un simple parler vrai Qui viegne dou coer. Je n’aurai Bien jusqu’à tant que je verai Venir bon oirre Ce parler qui m’oste d’esmay Et lors le soif estinderai Que j’ai si grant. Certes je fai Bien à concroire.
Car qui desire, il n’est pas aise, Ains vit en painne et en mesaise. Pour ce reçoi, par Saint Nicaise ! Grief penitance Il n’est nulle riens qui me plaise Ni qui mon povre coer apaise ; Fortune m’acole et me baise À sa plaisance, Elle a sus moi trop grant puissance Elle me toit la cognissance De manière et de contenance Qui s’en taise. Se ce n’estoit seule espérance Qui me tient en ferme ordenance Je ne voudroie la montance D’une Frambaise ;
Mès elle bon confort me baille Et garant contre la bataille Qui nuit et jour au coer m’entaille Pensers divers Dont je m’estenc, frémis et baille. Il n’est nulle riens qui me vaille. Ne je ne sçai comment jou aille Nus ou couvers ; Car soit esté ou soit yvers Je senc mon corps, mon sanc, mes ners Tous afoiblis, pales et pers. Ensi sans faille Sui-je de par fortune ahers. N’ai fors le coer qui gist enfers
Mès jà à lui ne sera sers Vaille que vaille
Me poet-on croire à ma parolle ? Oïl, car on dist à l’escole Que la bouche dou coer parolle. Certes ce fait. Vois de la mienne n’ist ne vole Que mon coer ne le jette en mole, Et sent bien s’elle est sage ou folle, Ains le retret ; S’elle est bonne en avant le met, Se non par derrière le let ; Mès je sçai bien tant qu’à ce fait Qui me console Dou millour dou coer l’ai estret Tout ce que j’ai dit et retret, Et bien paroie dou parfet Emplir un rolle ;
Comment je vif, comment je sui, Comment je senc painne et anui, Et si n’en sçai pas bien à qui Prendre conseil. À ma dame, non à autrui, Deuisse monstrer mon annui, Car premiers par li mis je fui En ce travel, Ne Phebus, le Dieu dou soleil, Pour Dane n’ot ains le pareil Que je reçoi. Si m’esmerveille
Moult au jour d’hui Comment tant dure en tel esseil. En tel soussi, en tel frefeil, J’ai seul espoir ; là me conseil, C’est mon refui.
C’est assés peu, car longe attente Fait bien fallir l’omme à s’entente. Il est avenu à euls trente Qu’il n’ont éu De leur queste nulle aultre rente, Fors tele qu’amours me presente ; Mès assés peu je me contente De ce salu Car s’aucun ont leur temps perdu Je vodroie avoir despendu Le mien en grasce et en vertu. Las or me tempte Desespoir qui onques ne fu ; Mès dedens moi qui me sent nu De confort, simple mat et mu Ce me tourmente.
Et si ne sçai où garant querre. Il n’a si sage clerk en terre Qui me scevist de ceste guerre Mettre à la fin. Mon coer voelt que tout di je erre ; Et com plus voi et plus m’enserre En estat où ne puis conquerre Un seul frelin.
S’en reçoit-je soir et matin Maint froit maint chaud et maint hustin Qui me font tenir chief enclin. Or voeil requerre Ma dame au gent corps féminin Que par son doulc plaisir benin Je puisse, dedens brief termin ; Sa grasce acquerre ;
Et se je fail, ma joie est morte ; Et se je l’ai, je me deporte ; Ensi voi devant moi la porte Ample et ouverte Qui joie et destourbier m’apporte. Voies y a, li une est torte, Mès sievir vodrai la plus forte Et plus aperte. Plaisance s’est à moi offerte Et m’a dit à la descouverte : « Sert loyalment car de ta perte » Ne desconforte » Tu seras, selonc ta detserte » Payés, je te dit tout à certe ; » Et se Fortune te perverte » Si te conforte. »
Ensi Plaisance m’amonneste Que je me tiegne en vie honneste, Et trop bien me poet sa requeste Faire tout riche. Croire le voeil et servir ceste
Pour qui je sui entrés en queste. Or doinst que sa grasce conqueste Car je m’afiche Que se j’estoie roi d’Aufriche, Duc de Baivière et d’Osteriche, S’en feroi-je ma dame friche Honneur et feste. Las ! mès je croi qu’elle, à trop nice Tient mon langage et mon servisce ; Et pour ce sus moi, quoi qu’en dice Si peu s’arreste.
Je ne sui pas de taille digne Pour amer chose si benigne Com est ma dame feminine, Mès j’en accuse Amours qui a mis la racine Dedens le coer et qui m’encline. À s’amour or en determine ; Car je m’escuse Par lui ; ci ne fault nulle ruse. Je sçai bien comment mon temps use. On me debat, on me refuse, On me hustine ; C’est ce pourquoi je pense et muse. Trop est pités pour moi repuse. Pour moi m’est-elle si rencluse Ne si estrine.
Quant et que loyauté ne voeil Servir et cremir bel acueil,
Et obéir à tout son voeil. Pas n’i prent garde Ma dame, Hé mi ! dont je recueil Plus de grieftés qu’avoir ne soeil Et Cupido, dont je me doeil, Si me regarde Fellement de sa haulte garde, Trait m’a de l’amourouse darde, Mès de celle, que mal fu arde ! Plainne d’orgueil, Qui est haynouse et couarde Atrait ma dame la gaillarde. Bien le voi, car elle me tarde, Son doulc accueil,
Et ne sçai comment m’en chevisse ; Car se mespris vers li éuïsse, Vraiement je me rendesisse En l’eure mas. Mes nennil ; pourquoi je deuïsse Recevoir si grant préjudisce Que je reçoi ? ne pourquoi g’isse De tous solas ? He ! Cupido, navré tu m’as De la fleche dont jà navras Phébus pour Dane. Or ne voi pas Qui me garisse. Ma dame me fuit le grant pas. Et se m’ont donné ce trespas Ses douls vairs yex fais par compas Simple et propisce.
Car, quant premiers me regardoient, Vis m’estoit que bien me pooient Conforter, pour ce qu’il estoient Doulc, simple et vair. En ce regard qu’il me fesoient Tout plainnement me conquéroient, Car en regardant me perçoient Sens, corps et coer, Or voeil requerre à Jupiter, Et à Venus sa belle soer, Et à Juno déesse en l’air Qu’il me desloient De ce très dolerous enfer, Et ostent de mon coer le fer Qui me tolt le goust et le fier Que mi œil voient ;
Car je voi ce que je n’ai mie, Grasce en ma dame à qui prie. Dont se ma proiyere est oye, Et que li Dieu L’exaucent par leur courtoisie, Faire me poeent grant aye. Car quant Phébus n’ot point d’amie, Dalès un rieu Un beau lorier vit en son lieu. Or pri Jupiter de coer pieu Que mon fait face plus hastieu Et qu’il m’aye, Car je mec tout ou plaisir sieu.
Ma dame me fait trop pensieu, Et pas ne li di en Ébrieu Ma maladie,
Mais en langage cler et plain Quand je puis ; mès tant fort je l’aim Que quand li voeil dire en certain Et en apert Comment pour li sui soir et main, Je n’ai bouche, coer, oeil ne main, Qui puist dire ne monstrer grain Quel chose il quert. Or ne sçai de quoi ce fait sert, Car simplement et en couvert Se tiennent mes yex tout ouvert, Et ont grant fain Que mon coer dice : « j’ai souffert » Tous griefs pour vous, dame or ; dessert » Mort ou merci ; il le requert » Au pardarrain. »
Mès nennil mon coer pas ne poet Dire tout ce qu’il pense et voet, Et pour ce souffrir l’en estoet Tamaint grant grief Car Desirs ardamment le moet, Par Plaisance qui le promoet. Et puis q’un tel assaut s’esmoet Dedens mon chief Il convient que je traie à chief Ma penitance et mon meschief.
Mès je voi bien que de rechief, Ensi qu’il soet, Mon coer je senc si fort blechief D’un dard, qui est escris ou brief, Dont Phébus fut navrés en brief Que ce le doelt.
Car la plaie n’est pas petite Qui m’est dedens le coer escripte ; Pas ne m’i nuist, ains m’i proufite ; Car elle est faitte D’un penser qui moult me delitte ; Et quant je senc nul oppositte, En pensant, à par moi, recite Qui li attrette Uns regars, une douce attrette, De la belle, bonne et parfette Qui de toute honnour est estrette. Or soit benite La plaie, et aussi la sajette Qui me tient en si douce debte Que mon traveil et ma souffrette Tienc pour merite.
C’est mon bien, c’est toute ma joie ; C’est le penser qui me resjoie Et lequel nuit et jour m’envoie Grasce et confort. À la fois, quant le plus m’annoie Et que par souhet je vorroie Qu’à moi venist la droite voie
Amère mort, Et je imagine bien fort Le gens corps et le bel deport La manière et le doulc ressort Ma dame quoie, Je prenc en moi grant reconfort, Et m’est vis que j’auroie tort Se par cause de desconfort Je m’occioie
Lanscelos, Tristrans, Lyonnel, Porrus, le Baudrain, Caffiel, Paris, et tamaient damoisel N’ont pas esté Amé pour seul dire : « il m’est bel » Dame c’or prendés ce chapel » Et me donnés sans nul rappel » Vostre amisté. Nennil ; ains en ont bien livré À grant martire leur santé, Et maint y ont, ains qu’estre amé Laissié la pel. Or sui-je lies en vérité Et prenc la mort en grant chierté Quant je ai compagnon trouvé, Il m’est moult bel.
Au mains ne puis-je morir seuls, J’ai des compagnons plus de deus ; Mès en fin de mon plaint piteus Je te delivre, Amours, tous mes fais temporeus,
Car tu es mon Dieu Corporeus, Et te pri tres affectueus Que livre à livre Poise les biens ; car je me livre Tels a toi, ne plus ne voeil vivre : Scés tu pourquoi ? trop fort m’enyvre Li ardans feus Qui le coer languereus fait yvre, Mès je t’en pri, escrime ou livre Où on troeve, qui bien s’arive Les amoureus.
Dame, cent clauses despareilles, Pour vostre amour n’est pas merveilles, Ai mis en rime. Or crienc moult celles À mal dittées, S’ensi est, encoupés les belles, Vos simples et plaisants masselles, Qui à point blanches et vermeilles Sont coulourées, Car ce m’ont souvent mes pensées En pluisours pourpos transposées ; Et se bien ne les ai posées, Si m’en conseilles, Amours, car je t’ai moult d’anées Servi, et mon service grées ; Mes scés-tu de quoi tu m’effrées : Trop me traveilles.
En souspirs, en plours et en plains Prist un peu d’arrest mes complains,
Et nom-pour-quant en mon gisant Ce complaint aloie disant Plus d’une fois le jour sans doubte ; Là estoit mon entente toute, Et le souvenir de ma dame, Que Diex gart et de cors et d’ame ! Ce me faisoit entroublyer Assés mon mérancolyer. À ce m’esbatoie à par mi. Au chief de trois mois et demi Se cessa la fievre qu’avoie ; Je me mis au raler la voie. Je sambloie bien demi mors. Moult de fois le mau puis remors. Et ma dame en parla à celle : « Cils jones homs est moult, dist-elle, » Empirés, dont ce poise moi, — Dist la damoiselle : « je croi » Qu’il se prendera à santé. » — « Ce seroit bien ma volonté Dist ma dame, par Saint Remi ! » Tout ensi le resdit à mi La damoiselle, Diex li mire ! C’est drois qu’en tels parlers me mire, Car ce m’estoit uns grans confors. Or me prist voloirs d’aler fors Dou pays, et oultre la mer, Pour moi un petit refremer En santé et pour mieulz valoir. Je ne mis pas en noncaloir
Mon pourpos, ains perseverai. Et que fis-je ? je le dirai. À la damoiselle m’en vins De mon aler parlement tins ; Et elle le me loa bien Pour ma santé et pour mon bien : « Car d’un homme tout-dis avoir » À l’ostel, ce n’est pas savoir. » Et entroes que vous serés hors » Ne poet estre qu’aucun recors » Ne seront de vous, moi à elle. » — « Voire, di-je, ma damoiselle ! » Mes entroes que hors je serai » Et que ceste point ne verai » Dont tant me plaisent li regart, » Que ferai-je ? se Diex me gart ! » Il faut que vous me conseillés. » — « Ha ! dist-elle, ainçois qu’en ailliés » Tel chose arés, se Diex m’avance ! » Où vous prenrés tres grant plaisance. » S’elle le dist pas n’en falli. Lendemain je revinc à li ; Mès elle m’ot tout pourvéu, Ce dont gré li ai puis scéu. « Tenés, dist elle, je vous baille » Ce miroir ; et saciés sans faille » Que ceste qui n’est pas irée » Si est jà par trois ans mirée ; » Si l’en devès plus chier tenir. » — Donc li di : « Diex vous puist benir,
» Car moult valés et moult vous pris ! » Le miréoir liement pris ; Si le boutai dedens mon sain, Près dou coer que j’en tinc plus sain. Ne l’euisse rendu arrière Pour le royalme de Baiviere. De la damoiselle parti Lies et joious, je le vous di. Et puis ordonnai ma besongne. De trestout ce qu’il me besongne ; Dou pays parti quant fu tamps, D’amours le droit arroi sentans. Et pource qu’un petit vi l’ombre De la belle dont je fai nombre, Ordonnai au departement, Amours m’en donna hardement, Un virelay gai et joli Que je fis pour l’amour de li.
Au departir de vous, ma dame, Le coer ne scet se le cors part, Car tous jours tire à vous, par m’ame ! Par le grant desir qui m’enflame Pour vostre amour, bruist et art.
Mès je vous lais, ma dame chiere ; Tenés ma foi, m’amour entiere Sans departir ; Or le prendés à lie chiere,
Car vous en estes droisturiere Dou pourvéir.
Mon corps se part, le coer se pasme ; Car vo vair oeil qui son droit dart L’ont si attaint que, sans la flame Qui nuit et jour l’art et enflame, N’aurai séjour tempre ne tart Au departir.
Dou virelay lors plus ne fis ; Dont je croi que je me mefis, Car encor y deuïst avoir Dou mains un ver, au dire voir. Mès quant accompagnié on est Avec les gens, tel fois il n’est Aucun parler ou aucun compte Dont il convient c’on face conte, Et que son penser on delaie. Ce me fist faire la delaie Dou virelay que n’en fis plus ; Car ne voloie là que nuls Sceuist que je fuisse en penser, Car donné euisse à penser À ceuls qui tout à paix estoient Et qui avec moi s’esbatoient. Nous chevauçames tant adont Le jour premier et le secont, Et ceuls qui nous embesongnierent, Qu’onques cheval ne ressongnierent, Que nous venins à une ville
Ou d’avolés a plus de mille ; Et illoec nous mesins en mer En volenté d’oultre rimer, En une nef grant, gente et fors. Mès ançois que je fuisse fors, Oc vers ma dame maint souspir, Maint pensement et maint espir, Qui me fisent lie et courtois. Et là ordonnai jusqu’à trois Rondelès, en otele fourme Qu’Amour en moi aidant-n’enfourme.
Dou corps qui sans coer n’a vie, Douce amie, en celle nef Souviegne vous, je vous prie Dou corps etc. Car soit à mort soit à vie Je vous en laisse la clef Dou corps etc.
Depuis n’ai gaires attendu Que j’ai au second entendu ; Et le fis par manière tele Que là faisons, qui moult ert bele. Le requeroit tant qu’à ceste heure Car qui nage en mer il labeure.
Diex doinst que brief vous revoie, Ma droite dame, en honnour
Car je muir pour vostre amour Et en quel part que je voie Diex doinst etc.
Depuis nagames une espasse ; Et ensi qu’une wage passe Par la force dou vent divers, No nef fist tourner à revers. Les mariniers crierent lors, Car li aigue entroit ens ès bors. Le single abati-on aval. Moult y valirent li cheval Qui estoient ou bas estage, Car il nous fisent avantage ; Entre les ondes et le vent Valent au marinier souvent. Bien me souvient de l’aventure, Mès qu’onques j’en fesisse cure, Ne qu’as cordes la main mesisse, Ne de riens m’en entremesisse, Ensi me voeille Diex aidier ! Quant j’en aurai plus grant mestier ; Mès à mon rondelet pensoie Et à par moi le recensoie ; Lequel je fis et ordonnai Tout ensi que puis le donnai À ma dame, pour quele amour Je sentoie mainte langour.
On doit amer et prisier
Joiouse merancolie Qui tient la pensée lie Et le temps fait oublyer Sans soussi et sans envie ; On doit amer etc. Et moult souvent souhedier Qu’on soit avec son amie Pour maintenir gaie vie ; On doit etc.
Ce rondel recordai-je assés. Entroes fu le lait temps passés. Dieu merci ! à bon port venimes Par vent, par singles et par rimes, Et arrivans en une terre Qui plus het la paix que la guerre. En ce pays n’i venoit nuls Qui ne fust le très bien venus, Car c’est terre de grant deduit ; Et les gens y sont si bien duit Que tout-dis voelent en joie estre. Dou temps que je fui en leur estre Il m’i plot assez grandement, Je vous dirai raison comment : Avec les seignours et les dames Les damoiselles et les fames M’esbatoie très volontiers ; De ce n’estoie pas ratiers ; Et aussi saciés qu’à ma dame Pensoie si souvent, par m’ame !
Que je n’avoie nul sejour. De me mettoit et nuit et jour Une heure en joie, et l’autre non. De moi tenoie près le don Que m’ot donné la damoiselle Au partir, Dieu merci à elle ! Car moult me plaisoit à véoir ; C’estoit le plaisant miréoir. Ce me donnoit joie et confort, Et pensement aussi moult fort ; Car quant ou miréoir miroie Sus ma dame pas ne miroie, Ançois disoie : « En ceste glace » Se miroit ceste qui me lace » Le coer, et tient sougit sous soi, » Las ! son douc vis plus ne persoi. » Pluisours fois s’est yci mirés ; » Mès de ce suis-je moult yrés » Que je ne le puis percevoir. » De tout ce ensi es-ce voir » Par figure, pour vérité, » Qu’un ombre qui vient sus clarté » Ci est lumière, et puis vient ombre » Qui le temps fait obscur et sombre. » Las ! pourquoi de madame chiere » Quant je regarde la maniere » Dou miréoir, n’ai le regart » De la façon. Se Diex me gart ! » Je vodroie qu’il peuist estre » Que je ressamblasse le mestre
» Qui fist le miréoir à Romme » Dont estoïent véu li homme » Qui chevauçoïent environ. » Se le sens avoie ossi bon » Que cils que le miréoir fist » En cesti ci, par Jhesu-Crist ! » En quelconques lieu que g’iroie » Ma dame apertement veroie. » Ensi devisoie à par mi. Dont pluisours fois, par saint Remi ! Prendoie en parlant tel plaisance Qu’il m’estoit avis, par samblance, Que je véoie, au dire voir, Ma dame ens ou mien miréoir. Tamainte consolation Me fist l’imagination Dou miréoir et de la glace Où ma dame ot miré sa face, Et le tenoïe moult proçain Tant de mon coer que de mon sain Jamais je n’en fuisse senoec, Que tout dis ne l’euisse avoec Moi, en quel part que j’estoie ; Car au regarder m’esbatoie ; C’estoit mon bien et mon delit. De quoi il avint qu’en mon lit J’estoie en une nuit couchiés, Des pensers d’amours atouchiés, Sous mon orillier je l’oc mis. En pensant à ce m’endormis.
Dont vis me fu, en mon dormant, Qu’en une chambre bien parant, Bien aournée et bien vestue De tapisserie batue, Tous seules illoec m’esbatoie ; Et ensi qu’en la chambre estoie, Ceste par vinc, et ens regarde ; De mon miréoir me prenc garde, Que g’i vois l’impression pure De ma dame et de sa figure Qui se miroit au miréoir, Et tenoit d’ivoire un treçoir, Dont ses chevelès demi lons Partissoit, qu’elle ot beaus et blons. J’en fui esmervilliés forment ; ........ Je ne vosisse estre aultre part. Adont dou miréoir me part, Car d’encoste moi le cuidoie. Qui bien aime, c’est drois qu’il doie Regarder à ce qu’il desire ; Je n’oc ne maltalent ne ire ; Ains di : « Ma dame, où-estes vous » Pardonnés moi, fins coers très douls » Ce que sus vous suis embatus. » Lors le cuidai véoir, sans plus Dire à li lors ne mos ne vers ; Mès il m’en fu tout au revers, Car en fourme ne le vi pas. Si fis-je en la chambre maint pas Et le quis à bon escient
Par tout, mès ne le vi noïent. Puis m’en revins au miréoir Et encores l’alai véoir ; Lors di : « Veci chose faée ! » Certes, dame, forment m’agrée » Quant piner vous voi vos cheviaus ; » Se vous jués aux reponniaus » Faites au moins que je vous troeve, » En nom d’Amour je le vous roeve. » Adont les fenestres ouvri Et tous les tapis descouvri Pour savoir s’elle s’i mettoit, Mès vraiement pas là n’estoit. Nom-pour-quant ens ou miréoir Le pooie pour voir véoir. Là disoie en moi : « Cest fantomme » Non est ; car jà avint à Romme » De deux amans luerre pareille ; » Tele si n’est pas grant merveille » De ceste ci, quant bien m’avise, » Ensi qu’Ovides le devise. » Il y ot jadis dedens Romme » Le fil d’un sage et d’un noble homme ; » Cils estoit Papirus nommés. » En pluisours lieus est renommés, » Car le sens de li moult vali. » À dame amer pas ne falli ; » Aussi fu bien amés de celle. » Ydorée ot nom la pucelle. » De Papirus et d’Ydorée
» Est l’istore tres bien dorée, » Car si loyalment s’entramerent » Qu’onques loyauté n’entamerent. » Ains furent leur coer tout uni. » Avint de Papirus ensi » Que li Rommain si l’eslisirent » Pour un grant besoing, et li dirent : » Papirus, il t’en fault aler » Au roy de Cecille parler. » Li chemins y est grans et lons. » Pour ce envoyer ti volons » Qu’on te tient à Romme à moult sage » Et que bien feras le message. » » — Papirus n’osa dou non dire. » Mès son coer fu moult remplis d’ire ; » Et quant ce dist à Ydorée, » Si en fu forment esplorée, » Et dist : « Papirus, amis douls, » De moi dont vous partirés vous ? » J’en ai au coer si grant effroy ; » Jamais ne me verés, ce croi. » » — Et Papirus, qui grant sens ot, » Dist ensi quant Ydorée ot : » Belle, il fault que tout ce se face, » Mès tous jours me verés en face » Et je vous ; or vous confortés » Et de tous doels vo coer ostés, » Car je serai lors revenus. » » — Deus miréoirs fist Papirus, » Je ne sçai pas sus que le englume,
» Mès il furent tout d’un volume » Et fait par tel nigromancie » Que ce fu trop belle mestrie, » Car quant il venoit en agrée » Que ens se miroit Ydorée, » Elle y véoit son ami chier, » Papirus, pour li solacier ; » Et Papirus otretant bien » Véoit Ydorée ens ou sien. » Tel durèrent au dire voir » Le voiage li doi miroir. » Encores en voit-on l’exemple » À Romme, de Minerve ou temple. » Dont se lors pooie véoir, » Ma dame, ens ou mien miréoir, » Croire le doi et forment plaire, » Car j’ai figure et exemplaire » Qui est toute chose certainne ; » Aussi, dame tres souverainne, » Quant je vous voi forment m’agrée, » Car c’est chose trop plus faée » Que dou miréoir Papirus ; » Car je vous voi et sus et jus » Tout parmi ceste chambre aler. » Au mains que vous daigniés parler, » Et un petit ouvrir vo bouche, » Je n’ai main qui sus vous atouche » Ne qui y puissent atouchier. » Parlés, car je me voeil couchier » Droit ci, dalès mon miréoir,
» Et vo contenance véoir ; » Car mieulz ne puis manoir ne estre. » Lors m’assis dalès la fenestre Et m’apoie dessus ma coute, Main à m’asselle, et si escoute, Et entenc la vois de ma dame. Ne m’osai remuer, par m’ame ; Car espoir, se remués fuisse, Trop grant plaisir perdu euisse. Ains me tinc quoi et regardai Ou miréoir que bien gardai. La figure vi qui me touche Q’un petit entrouvri la bouche Dont dessus moi la vois oy Qui grandement me resjoy.
Se pour moi es tristes et angoisseus Mas, esplorés, et en coer dolereus, Et de complains dire et faire songneus, Tres dous amis, certes, tu n’es pas seuls, Car mon las coer povres et languereus Est envers toi fins, vrès et amoureus, Ne il ne poet nuit et jour estre wiseus Qu’adies ne pense Comment te soit en toute bonnour piteus ; Ne te vodroit point estre despiteus, Car lyés est d’Amours, d’ossi drois neus Que pour Tristran en fu la belle Yseus Et Genevre pour Lanscelot le preus. Et tout aultre non pas seul de ces deus.
Mès pour les fauls mesdisans hayneus Fault abstinence,
Car leur parler, leur oeuvre et leur loquense Est si plainne de toute violense Qu’on doit cremir d’estre en leur audiense ; Et se pour toi est grans la differense Mon coer en a ossi dure sentensce, Car bonne amour l’atise et lime et tensce Qui ne le lait, homme, jour ne dimensce De dire ensi. À ton servant grasce un petit dispense, Parquoi sus toi nullement ne m’espense Car mal payés se tient en consciensce De ce qu’à li fais si longe silensce. Ensi Amours nuit et jour me recense ; Je me tienc bien contente de la cense, Et te suppli en nom d’obediensce Soies ossi
Tels envers moi com je sui envers ti, Et que no coer soient vrai et uni, Car je te tienc pour mon très doulc ami, Loyal, secré, discré, humle et joli ; Ne onques mès tant ne t’en descouvri. Avise toi sus ce que je te di Et à oultrage ne le tient, je t’en pri. Se plus avant Que n’as éu je te presente ci, Car se de ce t’avoie enorgilli,
Morte m’auroies, je le te certefi. Mès en ton bien telement je m’affi Que quant g’i pense assés m’en glorefi. La loyauté de toi m’a enhardi De toi donner confort, grasce et l’otri De ton demant.
Voires mès, c’est par un tel convenant Que, se ton bien aloit amenrissant, Et voloies user de fauls samblant, Morte m’auroies pis que dou dart trençant Dont Action occist sa dame, quant Elle l’aloit parmi le bois quérant ; Car de bon coer la belle l’amoit tant, Qu’en un buisson Repuse estoit, pour véoir en passant Action qui les dains aloit chaçant, Car elle en ert en jalousie grant. Cilz trait son cop après un dain alant. Ceste feri par meschief ignorant Et le navra dou cop. La belle errant Piteusement li dist en escriant « Ha ! Action,
» Le dain s’enfuist, morte mas sans raison. » Li damoiseaus entendi bien le son ; Son arc mist jus ; au tret vint dou bougon. Celle acola qui pale ot la façon, Car de la mort n’i avoit garison. Et quant il vit que par tele occoison Morte l’avoit, si en ot grant friçon.
Je le raporte À celle fin, entent bien ma leçon, Qu’entrer ne voeil de toi en souspeçon, Car je t’aim plus que Hero Léandon, Ne Medée n’ama le preu Jason. Mon coer, m’amour te donne en abandon. Or en use sans nulle desraison. Aies tout dis loyal entention Et te conforte
À loyauté maintenir te deporte ; Je ne te voeil estre enfrune ne torte ; Mes justement de mon bon coer t’enorte Que je voeil que no coer tout d’une sorte Soient, et se nuls nul mal nous raporte, Jà n’entera jalousie en no porte. De ce serai vraie ententieve et forte, Je le te jure. Mès je te pri qu’un petit te susporte Pour mesdisans que male mort en porte. De ce que vois riens ne te desconforte Segurement sus ce que di endorte, Un temps vendra qu’encor diras : « Ressorte » Joie en nos coers qui ores se transporte. » À tout le bien que tu poes te ramorte » Et t’assegure ;
» Ensi que di, je te serai segure, » Et se je t’ai esté un peu plus dure » Que ne vodrois, de tout ce ne fai cure, » Car la pitouse vie maint en l’obscure.
» D’or-en-avant te serai douce et pure » Et osterai de ton las coer l’ardure. » Je voeil sentir tout ce que tu endure » Es-ce or assés ? » Figuré m’as au lorier par figure » Et à Dane qui tant fu dure et sure » Contre Phebus, ce dist li escripture » Qu’onques amer ne le volt par droiture ; » Muée en fu de Dyane en vredure, » Ce fu pour Dane une gries aventure. » Certes, amis, au lorier me figure » À tous bons grés
» Car le lorier est uns arbres loés » Vers en tons temps prisiés et honnourés. » Onques ne fu ne enfrains ne mués. » Ensi sera ferme en moi loyautés. » Ne changerai soiés asségurés ; » Mes je te pri, car tu es moult discrés, » Obéissans, humles vrès et secrés » Que bellement » Soit li estas amourous gouvrenés ; » Car je te jur, et s’est ma volentés » Que se deus ans, trois ou cinc, la prendés » Et l’aportast ensi nécessités » Tu avoies à l’ensus de moi més » Se serois tu tous jours en moi entés » Et en mon coer escris et figurés. » Veci comment :
» En ton maintien, en ton gouvrenement, » En ton parler, en ton contenement,
» En ton regard garni d’atemprement » Prenroie nuit et jour esbatement. » Et s’eslongié m’avoies un gramment, » Si me seroit tous jours tout ce présent. » Par un très doulc souvenir seulement » Qui m’est propisce. » À ceste amour dont je t’aim ardamment, » Mès je te pri, et pour plus longuement » No vie avoir joie et deportement » Voeillés user de tout ce bellement. » Pour mieulz sallir on s’arreste souvent ; » En trop haster n’a nul avancement ; » Qui souffrir poet, il vient à ce qu’il tent. » Se je peuisse,
» Dou temps passé eslecié t’euisse » Et puis qu’Amours voelt que de mon coer isse » Confort pour toi, et c’un peu te garisse » Ce n’est pas drois que je te renquierisse. » M’amour te donne ; il n’i fault nul permisse » Salve m’onnour ; là tient le prejudisce » Si mieuls peuisse faire je le fesisse » De coer entier. » Or te requier qu’à présent te souffisse » S’ensus de moi, amis, je te véisse, » Pour ton proufit liement t’esczisisse, » Et à savoir par lettres te fesisse » Comment mon coer voelt que te resjoïsse » Et que jamais nostre amour ne finisse ; » Mès on en voie l’ardeur et l’edefisse » Mouteplyer.
» Je ne doi pas haïr ce qui m’a chier, » Ne cé fuir qui me doit approcier » Quant je ni voi qu’onnour sans reprocier » Et loyauté sans mentir ne trechier. » Par pluisours fois t’ai poü assayer » Par refuser sans toi riens octroyer, » Par toi monstrer samblant cruel et fier » Plain de rigour » Dont pluisours fois t’ai véu fretillier, » Trembler, fremir, sanc muer et changier. » Onques trop dur ne furent mi dangier ; » Je t’ai véu tout dis humilyer » Et bellement pryer et supplyer : » Dont vraiement, je l’ose bien jugier. » Assés te doit ta loyauté aidier. » Or tien m’amour ;
» Je le t’acorde, amis, en toute honnour ; » Mès aultrement n’en prias onques jour » Car garnis es de sens et de valour, » De cognissance et de gentil atour, » Que ne vodrois pour riens ma deshonnour. » Ce bon renom te portent li pluisour ; » Ceste vertu a en toi grand vigour » Et bien m’agrée » Quant j’ai mon coer enté en un sejour. » Et si me voi amée dou millour » Que véisse ains ; pour ce t’aim et aour. » Et pour ester de ton las coer l’ardour, » Je te requier en joie et en douçour » Que tout espoir te soient de favour.
» N’est nulle riens qui ne viegne à son tour. » Se ta pensée
» Est en amours mise et enracinée » Il ne sera ne soir ne matinée » Que ne te soit toute joie ajournée. » Onques ne fu t’amour en riens fraudée ; » Mès je tous jours bel servie et loée, » Cremue en foi, prisie et honnourée. » Or t’en sera l’uevre guerredonnée » Sans nul delay ; » Ne me veras de ce pourpos muée » Pour parolle de créature née, » Pour fortune qui mal est avisée ; » Car en ton bien telement il m’agrée » Que chose que je voie riens ne m’effrée ; » Car en la vie amourouse et discrée, » Ai mis mon coer et toute ma pensée, » Saces de vrai.
» Conforte toi en ce que te dirai. » Secretement tous les jours amé t’ai, » Mes onques mès de ce ne te parlai. » D’or-en-avant je le te monsterai ; » Et croi ensi que je le te dirai. » Si tretos comme je parler t’orai ; » Car je t’ai mis en tamaint grant assai » Par mainte fois ; » Mès onques jour, certes, ne te trouvai » Fors très loyal. La vois t’en porterai » Et le renom quel part que je serai. » Tu te dois bien donques ester d’esmai,
» Car onques coer fors que le tien n’amai, » Ne à nul jour jamais je n’amerai. » Trestout ensi en mon coer escript l’ay » Com tu le vois.
» Soit à la ville, aux champs, aux prés, aux bois, » En dis, en fais, en parlers et en vois » Seras de moi nommés li tres courtois » Pour qui mon coer est tristes et destrois, » Quant plus souvent ne te vois et c’est drois ; » Et tout ensi m’aye Sains Elois » Que je jurrai » Dessus les sains sacrés et benéois, » Se mesdisant ne tendoient leurs rois » De quoi il font aux amans tant d’anois, » Pour un confort je t’en donroie trois ; » Mes je te pri qu’en bon gré tout reçois, » Car en un jour avient bien, or m’en crois, » Qu’il n’avenra souvent en trente mois. » Or ne t’esmai. »
Lors se tint la vois quoie et mue, Et la figure se transmue. Ou miréoir plus ne le vi, Car son propos ot assouvi. Dont me sambloit que je disoie Et dementroes que là gisoie : « Veci merveilles et fantomme. » En ce penser perdi mon somme. Et lorsque je fui esvilliés, Grandement fui esmervilliés.
Nom-pour-quant à mon orillier M’alai erramment conseillier À savoir se g’i trouveroie Mon miréoir, ne li veroie. Oïl voir ! droit là le trouvai, Où je l’oc mis ; lors le levai, Et le baisai moult doucement. Puis pensai en mot longement Que j’avoie véu ma dame Et oy parler : mès, par m’ame ! Ce n’estoit que derision De toute mon avision Et qu’elle me feroit à dur Pour mon confort si garant éur. Croi fermement que le contraire Oras tu temprement retraire. Je ne sui pas tous seuls au monde. Selonc ce que j’ai de faconde À qui le doulc dieu de dormir, Morphéus, que si bon remir À en dormant fait grasce vainne, Ceste ci m’est assés lointainne ; Mès toutes fois, soit fable ou voir, Je li en doi grant gré savoir, Quant en dormant m’a monstré celle Pour qui l’amourouse estincelle Senc, et parquoi que peu redoubte Mis m’a en paix et en grant doubte. Je vodrai retourner en brief Que ma dame n’ait aucun grief ;
Se saurai comment il li est. Je croi que fortune me pest D’aucune douce melodie Qui me tourra à maladie ; Car, se la belle au corps vaillant Pour qui je me vois travillant Trouvoie mariée ou morte, C’est le point qui me desconforte, Par le digne corps Jhesu Cris ! Mon testament seroit escrips ; Je vodroie morir sans faulte. N’ai pensée basse ne haulte, Fors à ma dame que tant ains. Dont joindi humblement les mains Vers le ciel et fis ma proyere Que ma très douce dame chiere Peüisse à santé revéoir. Adont baisai mon miréoir Tout pour ma dame et pour s’amour À qui Diex doinst joie et honnour ! Et laissai mon penser ester. Je ne m’i volc plur arrester, Et pris en bon confort le tamps. Dieu merci je fui plus sentans Finalment de bien que de mal. Peu de chose en espécial Reconforfe le coer d’amant À toute joie me ramant Mon songe, et bien y a raison. Adont m’anoia la saison
Pour ce que là tant sejournoie, Et qu’ens ou lieu ne retournoie Où j’avoie layé ma dame Pour qui j’ai fait tamaint esclame, Et sui encor près dou sentir Sans moi de noient alentir. Mès ou lieu et ens ou pays Où je n’estoie pas hays Avoie lors tant d’esbanoi Que ce me brisoit mon anoi. Nom-pour-quant, quant bien m’avisoie Et à ma dame je visoie, Moult bien aillours estre vosisse. Lors dis en moi : « Il fault que g’isse » De ce pays ; trop y demeure ; » R’aler m’en voeil ; il en est heure » Et c’on voie que ci m’anoie. » C’est bon qu’un petit m’esbanoie » À faire un virelay tout ample » Ensi que j’en ai bien l’example. »
Moult m’est tart que je revoie La très douce simple et quoie Que j’aim loyalment Et pour qui certainnement Ce séjour m’anoie.
Lonc temps a que ne le vi Ne que parler n’en oy
S’en vic en tristoir, Car, en son maintien joli Et ou plaisant corps de li Garni de valour Tous esbatemens prendroi ; Et par ensi je vivoie Très joieusement, Or me fault souffrir tourment Ens ou lieu de joie. Moult m’est tart, etc.
Amours, dittes li ensi : Qu’oncques amans ne souffri Si forte labour Que j’ai souffert pour li ci Et souffrerai autressi Jusqu’à mon retour ; C’est raisons quelle m’en croie Car, quelque part que je voie Tant l’aim ardamment, Il m’est avis vraiement Que tout dis le voie. Moult m’est tart, etc.
Or sont grief plour et grief cri, Regret, anoi et soussi, En moi nuit et jour, Car sus l’espoir de merci De li au partir parti Et par bonne amour
Dont s’a li parler pooie,
Au mains je li mousteroie Ce que mon coer sent ; Mès bien voi, tant qu’en présent Nuls ne m’i renvoie. Moult m’est tart, etc.
Lorsque j’ai fait le virelay, À ma dame baillié je l’ai Qui me tenoit en ce pays Dont je n’estoie pas hays. Elle voit bien par la sentensce Que mon coer aillours tire et pense. Assez bien m’en examina Et de moi tant adevina Que fort estoie enamourés. Or dist-elle : « Vous en irés. » Si aurés temprement nouvelles » De vo dame qui seront belles. » D’or en avant congié vous donne : » Mes je le voeil, et si l’ordonne, » Qu’encor vous revenés vers nous. » Et je qui estoie en genous Li dis : « Madame, où je serai » Vostre commandement ferai. » Et là à mon département Me donna dou sien grandement, Se tant vous en volés savoir, Chevaus et jeviaus et avoir Qui puis me fisent moult de bien. Je m’en revinc au pays mien
En bon estat et en bon point. Dieu merci il ne falli point. Et lorsque je fuis revenus, À painnes fui-je descendus, Quant devers celle je me trai Qui de nos coers sçavoit l’atrai, Laquelle moult me conjoï. Ma venue le resjoy, Et me demanda, merci soie, Comment dou corps je le fesoie, Et avoie aussi depuis fait. « Certes, di-je, s’ai maint souhet » Fait au lès, deça puis ce di » Que me parti, et que vous vi. » Et toutes fois, que fait madame ? » Moult bien le voeil-je voir, par m’ame ! » Car en li est ma santé toute. » S’ai depuis éu mainte doubte » De li et mainte souspeçon, » Je vous dirai par quel façon. » Je m’estoie couchiés un soir » Dessous mon chief le miréoir » Que me donnastes au partir. » Mès en dormant, sans point mentir, » En un tel songe me ravi » Que ma dame proprement vi ; » Et liement la simple et douce » Par trop beaus parler de sa bouche » Me reconfortoit doucement ; » Et fui assés et longement
» En grant joie par son parler. » Et si tos que l’en vi raler, » Je m’esvillai, lors tressalli ! » Car la vision me falli » Après la joie fui en painne. » Nom-pour-quant, en celle sepmainne » Fis un virelay ; tout nouvel. » Veleci ; dont ce m’est moult bel. » Ce respondi la damoiselle : » — Ce sera chose moult nouvelle, » Dou virelay ; je li donrai, » Et croi bien que je li dirai » Une response pourvéue » De tout bien à vo revenue ; » Car depuis vostre departie » Avons en yceste partie » Parlé de vous par pluisours fois, » Plusque ne le faisions ançois » Que vous vos partistes de ci. » Encor porés avoir merci ; » Pas ne vous devés esbahir. » Amours ne voelt nullui trahir ; » Servés loyalment sans sejour, » Car longe debte vient à jour. » Le temps passoie ; ensi avint. Des jours ne demora pas vint Que de ma dame oy nouvelle Qui lors me fu plaisans et belle ; Car elle devoit une nuit Estre en esbat et en deduit
Ciés une sienne grande amie. On me dist « Or n’i falés mie, » Et s’on poet par nulle raison, » Vous entrerés en la maison. » Pas n’i falli ; ançois y vins ; Mès par dehors l’ostel me tins. N’osai noient touchier à l’uis. Ains regardai par un pertuis. En solas et en esbanoi Avec aultres ma dame voi ; D’un bel corset estoit parée ; Lors dansoit. Hé mi ! com m’agrée Sa manière et sa contenance ! À grant dur fis là abstenance, Et toutes fois n’osai emprendre D’entrer pour doubte de mesprendre ; Car il se fait bon abstenir De chose dont mauls poet venir. En ceste nuit, se Diex me gard ! Je n’en oc el que le regard Par le pertuis d’une fenestre. Di-je en moi : « Qui te fait ci estre ? » On se truffe moult bien de toi. » C’est commencemens de chastoi. » Jusques au jour droit ci seroies, » Aultres nouvelles tu n’oroies. » Mès cuides-tu qu’il lor souviegne » Que ci tu es et qu’on te viegne » Querre, pour là dedens entrer ? » On y scet bien sans toi ouvrer ;
» Encor te tien-je pour kokart » Quant tu te tiens yci si tart. » Va toi couchier. » Lors me parti. Peu de repos la nuit senti, Et encores mains lendemain, Car on me dist : « Par Saint Germain ! » Où avés-vous anuit esté ? » Vous eussiés moult conquesté » S’on vous euist trouvé à point ; » De ce n’éussiés falli point » De parler à la bonne et belle » Qui n’est pas ores trop rebelle : » De vous, ains vos voit volentiers » Trop plus que ses cousins en tiers. » Je respondi : « Soie merci ! » Vraiement je passai par ci » Et fui grant temps ens ou regard ; » Mès je n’osai, se Diex me gard ! » Faire signes que hors estoie » Pour celles que laiens véoie. » On me dist : « Ce fust trop bien fait. » Ensi avint de puis ce fait Que j’estoie en celle maison Où ma dame avoit grant raison D’aler. Car ycelle et la rente Estoit une sienne parente En une chambre bien parée, Et très joliement arrée Tant d’orelliers com de tapis, De courtines et de beaus lis.
Et ensi com illoec estoie Et qu’au parler je m’esbatoie, Ma dame d’aventure y vint. Contre li lever me convint. Quant je le vi je fui tous pris. Toutes fois assés bien compris Qu’un petit coulour changea-elle. Et là estoit la demoiselle Dont je m’ai à loer moult fort, Qui nous fist séoir par accort Et nous dist, encor nous estant ; « Par foi, vous estes tout d’un grant ; » Ce seroit une belle paire, » Et Diex doinst qu’amour vous apaire. » Lors nous commença à galer ; Et je cuidai trop bien parler Et li remonstrer mon desir Où s’amour me faisoit jesir. J’en avoie bien temps et lieu ; Mès, par la foi que je doi Dieu ! Je fui plus souspris en peu d’eure Que tel que pour mort on court seure. En parlant ma dame regarde. Mon coeur dist : « Parle, qui te tarde ? » — « De quoi ne scai et aussi n’ose. » Dient mi oeil, « c’est fière chose ! » Tu le vois et n’as hardement » De li monstrer ton sentement. » Un grant temps euisse esté là Sans parler, mès elle parla,
Soie merci ! moult doucement ; Et si me demanda comment J’avoie fait en ce voiaige, Et je li di : « Ma dame, s’ai-je » Pour vous éu maint souvenir ; » » — Pour moi ! Voire ! Et dont poet venir ? » — De ce, dame, que tant vous aim » Qu’il n’est heure, ne soir ne main, » Que je ne pense à vous tout dis ; » Mès je ne sui pas bien hardis » De vous remonstrer, dame chiere, » Par quel art ne par quel maniere » J’ai éu ce commencement » De l’amourous atouchement. » Et ma dame lors me regarde ; Un petit rit, et puis me tarde Son regard ; et aillours le met. D’autres parolles s’entremet De parler à la damoiselle Qui dalès moi estoit. Dist elle : « Ce jone homme qui siet yci » N’est pas empirés ! Dieu merci, » Ens ou voiaige qu’il a fait. » Et la damoiselle à ce fait Respondit : « Diex en soit loés ! Dist elle, « il fault que vous oés » Un virelay plaisant et bel » Qu’il a fait de là tout nouvel » Dont vous estes matere et cause. » Lors me requist sans mettre y pause
Que je li vosisse otroyer. Je ne m’en fis gaires pryer Car j’avoie plaisance au dire. Je li dis et baillai pour lire, Et elle m’en sot trop grant gre Tant saciés bien de mon secré. Nous fumes en esbatement Droit là, non pas si longement Que je vosisse, bien saciés ; Car mon coer qui estoit lachiés Et est d’amours certainne et ferme Ne peuist avoir trop lonc terme D’estre toujours avec ma dame. Pluisours fois fumes là, par m’ame ! Et ensi nous esbations. Vraiement je croi qu’il n’est homs, Se bien aimé, qu’il ne soit tous Une heure amers et l’autre douls. Pour moi le di, lors tels estoie Que moult liement m’esbatoie À la fois ; et quant jalousie Me batoit de son escorgie, J’estoie mournes et pensieus Et clinoie en terre les yeus. C’est l’estat et si est l’ardure Que vrai amant par droit endure. Et nom-pour-quant les contençons, Les assaus et les souspeçons En sont si gaies à souffrir Qu’on se doit liement offrir
Et tout prendre en plaisance lie : Car tant en plaist la maladie Nourie d’amourous desir Que nul aultre estat ne desir, Ne ne ferai, ne ne fis onques. J’avoie grand solas adoncques. Ne sçai se jamès revendra Le temps aussi qu’il m’avendra. Nom-pour-quant au coer et au corps M’en font moult de biens les recors. Jà assés parlé n’en auroie. En l’ostel où je repairoie Un lieu y avoit pourvéu Où un tapis longement fu ; Coussins et orilliers aussi Y avoit-on mis ; et ensi Que là venoit pour soi esbatre Ma dame, s’i aloit esbatre Et séoit dessus le tapis ; Là estoit, ses mains sus son pis Et son chief sus les orilliers. N’i ot roses ni violiers Mes j’appelloie ce, par m’ame ! Le Vregier de la Droite Dame. Je hantoie là tempre et tart Dont frois, dont chaux, navrés d’un dard D’amours ; et lors de flours petites, Violetes et margherites Semoie dessus le tapis Qui dedens la chambre estoit mis ;
Là me séoie et reposoie Et aux deux fames exposoie Quel joie le lieu me faisoit Et com grandement m’i plaisoit. Elles en avoient bon ris. Pour nous fu layés li tapis En cel estat et en ce point, Tant com il avint un dur point Contre moi ; he mi ! las dolens ! Celle qui estoit tout mon sens, Mon bien, ma joie et mon confort La très dure et cruele mort Qui n’espargne roy ne bergier, La fist en terre herbergier. Pour s’amour plorai mainte larme. Vraiement aussi fist ma dame. Ceste mort li toucha forment, Car elle me dist tendrement : « He ! mi ! or sont bien desrompues » Nos amours et en doel chéues ! » Le regret de ma dame aussi Me fist avoir tamaint soussi. N’est doels ne conviegne onblyer. Riens ne vault merancolier ; Tout passe coers et tout endure. Ceste mort qui nous fu moult dure Passames nous en la saison Encor aloie en la maison. Où ma dame avoit son retour. G’i fis mainte voie et maint tour,
Maint aler et tamainte faille, Ensi qu’amours ses servans baille ; Mès tout en bon gré recevoie Le bien et le mal de ma voie. Le temps si se passoit ensi. Ma droite dame, Dieu merci ! Estoit lie, gaie et hetie. Or me dist-on une nuitie, Dont il fu lendemain Dimence : « Ce n’est pas raison c’on vous mence. » À demain est no voie prise » En un gardin que moult on prise ; » Nous y devons aler esbatre ; » Vous vos y porés bien embatre. » Et je respondi tous délivres : « Je n’en fauroi pas pour vint livres. » Lendemain, droit après disner, Sans leur pensée decliner, Esbatre en un gardin en vindrent Celles qui compagnie tindrent À ma dame, et là m’embati ; Point on ne le me debati. Ma dame s’estoit asseulée Dalès rosiers, près d’une alée Qui se tournoit sus la riviere Qui bien l’enclooit par derriere. Quant je vi le donoiement Je me très vers li quoiement, Et doucement le saluai ; Mes la coulour rouge muai.
Elle mon salu me rendi Moult bel, noient n’i attendi, Liement et en sousriant ; Et je, qui fui merci criant, À loer moult grandement pris Le gardin et tout le pourpris, Et aussi la belle journée Qui nous estoit là ajournée, Et li di : « Ma dame, je croi » Que Diex a mis ou temps arroi » Pour ce que vrai amourous sons. » Et celle, dont douls est li sons, Respondi : « Avec bonne amour » Fault que loyauté ait demour, » Ou aultrement amour sans faille » Ne poet venir à riens qui vaille. » — « Ensi le voeil-je, dame, entendre ; » Et se plus hault puis ores tendre » Que de valoir dignes ne soie » S’ai-je coer, se dire l’osoïe, » Que pour vous loyalment servir » Et mon petit corps asservir » Dou tout à la vostre ordenance. » Ma dame adont un peu s’avance. S’a coeillie jusqu’à cinc flourettes ; Je croi ce furent violettes ; Trois m’en donna et je les pris. Et adont ma dame de pris S’en vint séoir dessous un ombre D’un noisier où vert fist et sombre.
Et je, par le bon gré de li Je m’assis, dont moult m’abelli ; Car à la fois le regardoie ; Mais en regardant tous ardoie Dedens le coer, car si regard Meperçoient, se Diex me gard ! Et se ne li osoie dire La doulour et le grand martire Que j’avoie lors à sentir. Mon coer si vrai et si entir Avoie tout-dis en s’amour, Car ne m’estoit droite douçour Et grans confors à mes anois, Quant un peu de ses esbanois Je pooie avoir en ma part. Il ne m’estoient pas espart, Mes les tenoie à bons voisins Trop plus que mes germains cousins ; Pour ce le di, car, à ceste heure Ma dame qui Jhesus honneure Me regardoit, ce m’estoit vis, Si liement que tous ravis Estoie en soi seul regardant ; Mes tous m’aloie acouardant ; Non que ce fust faute ou faintise ; Mès amours, qui les coers atise, Me tenoit le coer si serré Que quanque j’avoie enserré Et que bien cuidoie avant mettre Je ne m’en savoie entremettre,
Ains me tenoient mu et quoi. En ce gardin, en ce requoi, Y avoit lors deus pucelettes Auques d’un éage jonettes. Cestes aloient flours coeïllier De violier en violier ; Et puis si les nous aportoient, Et dessus nos draps les jetoient. Ma dame si les recoeilloit Qui bellement les enfiloit En espinçons de grouselier, Et puis le mes faisoit baisier. Dont en baisant m’avint deus fois Que li espinçon de ce bois Me poindirent moult aigrement. Et ma dame, qui liement S’esbatoit adont avoec moi, Me dist en riant : « Assés croi » Plus tost avés ce cognéu » Cui matin le jour percéu. » Et je li responc : « Il est voir. » Lors me dist. « Porions avoir » Une balade. » Et je respons : « — Oil, dame, car en lieu sons » Où j’ai moult bien matere et cause » Dou dire ent une, veci clause.
D’un doulc regart amoureusement tret
Se doit amans en coer moult resjoir ; Car quant il voit dame où désir l’attret Qui bellement le daigne conjoir Et sus li ses yex ouvrir Liement, par manière d’acointance, Gais et jolis et lies, s’en doit tenir Riches d espoir, vuis de toute ignorance.
Car le regart que sa dame li fait Li accroist sa plaisance et son desir, Et grandement le nourist et le met En volenté de son fait poursiévir De cognoistre et de sentir Que c’est de bien d’onnour. Ensi s’avance Un vrai amant et si voelt devenir, Riches, etc.
Pour ce ne poet amans par droit souhet Pour son pourfit mieulz prendre ne cuesir Que d’un regart, mes que telement let Qu’on doit tels biens donner et départir À point sans outrage y vir Car, quant il sont pesé à la balance, Dame s’acquitte et amans voelt servir Riches, etc.
Lorsque j’ai la balade dit Ma dame, sans nul contredit, Y répliqua deus mos ou trois, Et me dist, par parler estrois : « À quel pois les doit-on peser
» Ces regars, sans lui abuser. » Je le sauroie volontiers. » — « Il ne vous est mie mestiers » Dame, di-je, que le vous die, » Car sans mettre y vostre estudie » Vous en savés là et avant. » J’en parolle par convenant » Si com cils qui en vos regars » Prenc grant solas quant les regars. » Mès ce n’est mie si souvent » Que je vodroie par convent. » Toutes fois il me fait grant bien » Quant par vo grasce et par vo bien, » Mon coer qui est si mehagniés » Un petit conforter dagniés. » Et ma dame, tout en riant, Me dist : « Tels va merci criant » Qui n’est mie si dolerous » Com il se monstre languerous. » De tels mos et d’aultres aussi, Qui n’atouchoient nul soussi Ains estoient plain d’esbanois De chiens, d’oiseaus, de prés, d’erbois, D’amourettes, tant que sans compte, Fesimes nous adont grant compte En grant joie et en grant revel. Il nous estoit tout de nouvel, Le temps, les foeilles, les flourettes, Et otant bien les amourettes. Moult me plaisoit ce qu’en avoie,
Et quant elle se mist à voie, Li congiés y fu si bel pris Qu’encor je ce lieu aime et pris, Et le gardin et la maison ; Tousjours l’amerai par raison, Maint solas et maint esbanoi Avec ma dame en ce temps oi, Tant que de venir et d’aler, De véoir et d’oïr parler. Aultrement n’aloit ma querelle, Mès il me sembloit qu’elle ert belle, Puisque par le gré de ma dame Je pooie, tant qu’à mon esme Avoir par sa discrétion Un peu de recreation, Mès c’estoit assés à escars De parolles et de regars Car je ne m’osoie avancier, Ne où madame estoit lancier, Si ce n’estoit tout en emblant, Paourous et de coer tremblant Pluisours de mes esbas faisoie ; Car pour ma dame je n’osoie, Se l’eure n’avoie et le point, Et on le m’avoit bien enjoint Aussi que tout ensi fesisse, Si que s’autre estat je presisses, Que cesti qu’on m’avoit apris J’euisse esté trop dur repris. Si me convenoit ce porter
Et moi bellement conforter, Et le plaisir ma dame attendre Où par bien je pooie tendre. Et aultrement ne le fis oncques. Elle le savoit bien adonques, Aussi je li monstroie au mains. Mès, par Dieu ! c’estoit sus le mains. Par parolles ne li pooie Monstrer l’amour qu’à li avoie, Forsque par signes et par plains De quoi j’estoie lors moult plains. À l’entrée dou joli may, Ceste que par amours amai Un jour esbatre s’en ala. De son alée on me parla, Et de celle qui o li furent. Je soc bien l’eure qu’elles murent. Moi et un mien ami très grant, Pour faire mon plaisir engrant Nous mesins en cesti voiage ; Et par ordenance moult sage Mon compagnon nous fist acointe De celles dont j’oc le coer cointe ; Car sans ce qu’on s’en perçuist Et que nulles d’elles sceuist Au mains celle que je doubtoie, Avec elles fumes en voie. Diex ! que le temps estoit jolis, Li airs clers et quois et seris, Et cil rosegnol hault chantoient
Qui forment nous resjoissoient ! La matinée ert clere et nette. Nous venins à une espinette Qui florie estoit toute blanche Haulte bien le lonc d’une lance ; Dessous faisoit joli et vert. Bien fu qui dist : « Cils lieus ci sert » Droitement pour lui reposer. » Le desjun nous fault destourser. » À la parolle s’acordan Et le desjun là destoursan Pastés, jambons, vins et viandes Et venison bersée en landes. Là ert ma dame souverainne. N’estoit pas la fois premerainne Que je ne l’osoie approcier. Trop doubtoie le reprocier ; Et encores tant qu’à ceste heure, Se Jhesus me sault et honneure ! Je le regardoie en grant doubte ; C’est drois que tels perils on doubte, Car pour faire le soursalli A-on moult tost souvent falli À renom et à bonne grasce. Tous quois me tins en celle espasce Et parfis le pelerinage Avecques celle dou linage En grant solas et en grant joie ; Encor tout le coer m’en resjoie À toute heure qu’il m’en souvient.
N’est aventure qui n’avient À un amourous qui poursieut Sa besongne ; trop bien sensieut Que, quant il ne s’en donne garde Amours en pité le regarde. Veci le confort que je pris De ma droite dame de pris Avec joie et esbatemens Et gracious contenemens. À ma dame plot lors à dire, Pour un peu garir mon martire, Qu’elle me retenoit pour sien. Onques li quens li Porsyen Ne le visconte de Nerbonne N’oïrent parolle si bonne, Ne si belle com je fis lors ; Car de coer, d’esperit, de corps Fui tres grandement resjoïs Quant j’ai si très douls mos oïs. Quant celle qui me soloit pestre De durté ne me voelt mès estre Forsque graciouse et courtoise. Mon coer s’eslargi une toise Quant je li fis ceste requeste : « Dame, en nom d’amour, soyés ceste » Qu’un petit voeilliés alegier » Les mauls qui ne me sont legier, » Et me retenés vo servant » Loyal, secré à vous servant. » Et ma dame respondi lors
De legier coer et de gai corps : « Volés-vous dont qu’il soit ensi ? » — « Oil ! » — « Et je le voeil aussi. » Je pris ceste parolle à joie ; C’est moult bien raison c’on m’en croie ; Mès la joie trop longement Ne me dura : veci comment. En ce voiage dont vous touche Estoit avec nous Male-bouche Qui tout no bon temps descouvri ; Ce trop grandement m’apovri Dou bien ! dou temps et dou confort Que je cuidoie avoir moult fort ; Car celle qui oncques ne tarde, Male-bouche, que mal fu arde, Parla à mon contraire tant, Et en séant et en estant, Que ma dame simple et doucette Et d’éage forment jonette En fut trop griefment aparlée : « Ha ! dist-on, estes vous alée » En un voiage avec cesti » Qui vous a maint anoi basti ; » Par foi ! ce fu uns grans oultrages » Et uns abandonnés ouvrages ; » Il fault que vous le fourjugiés. » Là fui-je mortelment jugiés De celles qui point ne m’amoient, Ains leur ennemi me clamoiont, Et leur jurœ ma dame chière,
Paourouse et à simple chière, Que plus à moi ne parroit elle. Ensi le me compta la belle, Et me dist par parolle douce : « Il convient, car le besoing touche, » Qu’un peu d’arrest ait nostre vie » Car on y a trop grande envie, » Et j’en sui trop griefment menée » Et par parolles fourmenée. » Abstenir vous fault toutes voies » De devant nous passer les voies » Tant que la chose soit estainte. » — « Dame, di-je, de la destrainte » Sui-je en coer grandement irés ; » Je ferai ce que vous dirés, » Car ensi le vous ai prommis. » Et celle me dist : « Grant mercis ! » Depuis me tins une saison Au mieulx que poc parmi raison De passer par devant l’ostel De ma dame, et aussi ou tel Qui estoit ordenés pour nous ; Dont j’estoie tous anoious. Et s’il avenoit que passoie, En terre mon regart bassoie ; Vers li n’osoie regarder Et tout seul, pour sa paix garder. Mès sus un vespre, en un requoi, Me tennoie illuecques tout quoi Assés près de l’ostel ma dame.
Or avint à ce dont, par m’ame ! Qu’elle vint illuec d’aventure. Je qui pour lui maint mal endure Di en passant, n’en falli mie : « Lès moi venés ci, douce amie. » Et elle, si com par courous Dist : « Point d’amie ci pour vous. » D’aultre part s’en ala séoir ; Et quant je poc tout ce véoir, Je me tinc en mon lieu tout quoi. Que fist elle ? Vous saurés quoi Par devant moi rapassa-elle ; Mès en passant me prist la belle Par mon toupet, si très destrois Que des cheviaus ot plus de trois El ne fist ne del ne parla ; Ensi à l’ostel s’en rala, Et je remès forment pensieus, Contre terre clinant mes yeus, Et disoie : « Veci grant dur ! » Je prise petit mon éur, » Car j’aimme et point ne suis amés, » Ne amans ne servans clamés. » À painnes que ne me repens, » Car en folour mon tems despens. » Le despens-je dont en folour ? » Oil, onques ne vi grignour. » Lors me repris de ma folie Et di : « Se je merancolie » Ensi se veulent amourettes
» Ramprouver une heure durettes, » L’autre moles et debonnaires. » Plus nuist parlers souvent que taires. » Je n’avoie pas grant raison » De li dire, en celle maison » Qu’elle venist lès moi séoir. » À sa manière poc véoir » Qu’elle n’en fu mie trop lie ; » Et pour ce, tantos conseillie, » Me respondi tout au revers. » Nom-pour-quant, quant le fait revers » De ce que la belle en taisant » Tout en riant et en baissant » Elle par le toupet me prist, » Mon coer dist, qui tous s’en esprit, » Que liement à son retour » Fist elle cel amourous tour ; » Et jà ne se fust esbatue » À moi, qui là ert embatue » S’elle ne m’amast ; je l’entens » Ensi et m’en tienc pour contens » De quan qu’elle a fait et à faire. » Lors m’esjoï en cel afaire, Et fis une balade adont Sus la fourme que mes maulz ont D’aliegement tant qu’au penser, Si com vous orés recenser.
Quel mal, quel grief ne quel painne
Que me faciés recevoir, Ma dame très souverainne, S’ai-je corps, coer et voioir Selonc mon petit povoir Devous loyalment servir. En si povés asservir Et moi tout ce qu’il vous plest, Car quanque j’ai, vostres est. Et afin que plus certainne Soyés que je die voir, Il n’a heure en la sepmaine Nuit, ne jour, ne main, ne soir, Que je puisse bien avoir, Se ne l’ai, d’un souvenir Qui de vous me poet venir. De noient pas ne me n’est, Car quanque j’ai vostres est. En ce doulc penser m’amainne Amours, et me donne espoir Qu’encor me serés humainne ; Sans ce ne puis rien valoir. Et s’il vous plest à sçavoir Quels biens me poet resjoïr, C’est qu’à vostre doulc plaisir Commandés, ve-me-ci prest ; Car quanque j’ai, vostres est.
Ne vous poroie pas retraire Tout le bien et tout le contraire Que j’ai par amours recéu.
Pas ne m’en tienc pour decéu Mes pour ewireus et vaillant. On ne s’en voist emervillant Car Amours, et ma dame aussi, M’ont pluisours fois conforté si Que j’en ai et sui en l’escoeil De tout le bien que je recoeil ; Ne jà n’euisse riens valu Se n’euisse éu ce salu ; C’est un moult grand avancement À jone homme et commencement Beaus et bons, et moult proufitables. Il s’en troeve courtois et ables Et en met visces en vertus. Oncques le temps n’i fut perdus Ains en sont avancié maint homme Dont je ne sçai compte ne somme. Pour vous, ma dame souverainne, Ai recéu tamainte painne, Et sui encor dou recevoir Bien tailliés, je di de ce voir ; Car com plus vis et plus m’enflamme De vous li amourouse flame. En mon coer s’art et estincelle Sa vive et ardans estincelle Qui ne prendera jà sejour Heure ne de nuit, ne de jour ; Et Venus bien le me promist Quant l’aventure me transmist De vous premierement véoir.
Je ne pooie mïeuls chéoir ; Ne se toutes celles du mont Estoïent mises en un mont En grant estat, en grant arroi, Et fuissent pour mieuls plaire à roi, Si ne m’en poroit nulle esprendre. En ce point où me povès prendre Conquis m’avés, sans nul esmai. Oncques plus nulle n’en amai, Ne n’amerai, quoiqu’il aviegne. N’est heure qu’il ne m’en souviegne. Vous avés esté premerainne, Aussi serés la daarrainne. Et pour ce qu’en bon estat soie, Dame, se dire je l’osoie, J’ai fait enfin de mon trettier Un lay, ou quel je voeil trettier Une grant part de tous mes fès. Or doinst Diex qu’il soit si bien fès Et par si très bonne maniere Qu’il vous plaise, ma dame chiere !
Pour ce qu’on scet mieuls de li
Paler que d’autrui à faire,
Ai-je voloir de retraire
Comment il m’est, Dieu merci !
J’ai jà un lonc temps servi
Amours, en espoir de plaire ;
Mès d’un trop petit solaire M’a mon guerredon merci. Nom-pour-quant s’ai je obéy À ce qu’il a volu faire. Or n’i a que dou parfaire. Dou tout à lui je m’otri, Et à ma dame suppli Qu’elle me soit debonnaire En ce qui m’est nécessaire, Et prende en gré ce lay ci
Que j’ai de bon sentement Presentement Ordonne certainnement À mon pooir Selonc ce que mon coer sent Non aultrement. Et s’aucun amendement Y poet avoir, À vostre commandement, Dame, usés ent ; Car mon coer dou tout se rent En vo voloir ; Mès je sçai trop mieuls comment Il m’est souvent Que nuls ne fait ; ce m’aprent, Adire voir
Car quant je pense ne sçai, Se Diex me gart ! Conment osai
Onques emprendre le quart De la painne où mon coert art. Mès g’i entrai Lie et gaillart, Se m’i tenrai Comment que j’en sentirai Seul et à part Maint grant esmai. Mès se ma dame y regart Et de sa douçour me part Confort aurai En quelque part Que me trairai. Mès trop fort esprouvé ai De son regart Comment li rai Sont trencant que fers de dart Et pas ne sont trop espart ; Mès d’un attrai Simple et couart Plaisant et gai. Quant premier les avisai Moult me fu tart Qu’en cel assai Fuisse entrés par aucun art. Or en ai si bien ma part Que j’en assai Quanqu’en départ Amours, pour vrai.
Et sui encor tous certains Que li tains Dont mon coer fu très et tains En un regart prist l’entame Dont jamès ne sera sains, Car proçains Est si li cops premerains Que de nul aultre, par m’ame ! Ne poet changier, n’estre estains ; Car attains Fu lors d’un douls yeuls humains. Plus beaus ne poet porter fame. En ce penser tousjours mains N’en voeil mains ; Car sus toute je vous ains, Ma tres souverainne dame.
Et s’empris ai plus gand labour Que dou porter n’ai la vigour, Si en pardonne-je la flour Mon coer, quel fin ne quel retour Qu’en doie prendre ; Car pourquoi vo fresce coulour, Vo gent maintien, vo simple atour, Vo bel parler plain de douçour Me font à très parfaite honnour Penser et tendre. Si bien cuesi pour le millour, Quand je vous sers, aim et aour, Ma droite dame de valour
À mon pooir, sans nul fauls tour. Tels me voeil rendre. Or aiés en recort le jour Que pour alegier ma douleur Tous diseteus, plains de paour, Je vous priai de vostre amour Sans riens mesprendre.
Et vous, ma dame jolie Come noient avoïe De moi faire à ceste fie Une si grant courtoisie ; Respondistes tos : Que pas n’estié conseillie Ne tres bien appareillie Que lors me fust octroye L’amour de quoi je vous prie. He mi ! com durs mors, Bien voi, vous ne sentes mie Comment Desirs me mestrie Pour vostre amour, et me lie, Si que heure ne demie Je n’ai nul repos Ou jour ne en la nuitie. Ains souspir plour et larmie, Et fui toute compagnie. D’otel et plus que ne die M’est chargiés li cols.
Et s’adont fui entrepris Et souspris
Quant je pris, De vous, ma dame de pris, One response si dure, Je n’en dois estre repris Ne despris ; Car j’espris Mon coer, lors que je compris La beauté de vo figure. Puis m’en suis tenus tout dis Mains hardis D’avoir mis Pour paour d’estre escondis Ma proyere en aventure ; Car s’avoie mal sur pis, Il m’est vis Li perils Seroit si grand, j’en sui fis Que de moi n’auroie eure.
Mès en lamentant J’ai bouté avant Le temps qui noiant ..... M’a tenu de joie, Fors seul tant Que quant esbatant Juant et parlant Vous véoie errant Ensi qu’en emblant Les vous me mettoie ; Regardant
Vostre doulc samblant, Cler, simple et riant ; Lors imaginant Et en coer pensant À par moi disoie : « Hé mi ! quant » Verai mon vivant » Un peu plus joiant » Ne l’ai maintenant. » Mestier en ai grant. » Et lors me partoie Tous tramblant
Et cerchoie aucun refui Où de nullui Je ne fuisse apercéus Ne cognéus ; Là ploroïe mon anui. Jusqu’au jour d’ui Ai bien esté pourvéus D’otant et plus. Ensi, ma dame, attains fui Et encors sui Par vos doulz regars agus, Dont la vertus De confort et de refui Non en autrui Gist en vous. Or metés jus Vos griefs refus,
Car tant me font à souffrir Que je ne m’ose enhardir Ne de monstrer n’ai loisir Par quel maniere Tout ce m’estoet soustenir ; Dont souvent me fault fremir. Mès quant vo gent corps remir Tout m’ac arriere Se oussi, esmai, dur oïr ; Je n’en voeil souvenir ; Car tant me fait de plaisir Vo lie chiere Qu’espoir, penser et desir Me font souvent resjoïr Et penser à quoi je tir, Ma dame chiere.
Tout ensi me tient Plaisance En balance. Dont maniere et contenance Change en moi Sans ordenance : Car sus heure elle me lance, Puis s’estance, Après reprent sa puissance. Mès trop poi Ai d’aligance, Se ce n’estoit esperance Qui m’avance À son plaisir souffissance,
Petit voi De recouvrance. Mès j’ai tant de cognissance Qu’elle sance En partie ma souffrance. Se mi doi Traire en fiance.
À qui dont hemi ! hemi ! Fors à la tres volentaire, Qui en parler et en taire Poet bien aidier son ami, Et ma droite dame aussi À qui tout mon coer s’apaire Poet bien planer ce contraire. Aultrement mors je me di, Et riens ne me garandi, Fors son simple et doulc viaire, Et ce qu’elle est blonde et vaire De maintien gai et joli. Nature pas ne failli À li sagement pourtraire, Car un regart a pour traire Un coer et percier parmi.
De tant m’est plaisance crissue Que je voeil faire, ains ma rissue, Memore comment on pora Trouver, qui bien querre y vora, Le nom de ma dame et de mi.
Nom-pour-quant le sanc me frémi, Quant la plaisance m’en sourvint De ce qu’enchéir me convint À nommer le nom de la belle. Je m’en tinc un garant temps rebelle. Mès quant j’oc bien examiné Mon avis, et déterminé, Je m’escusai par une voie ; C’est drois que m’escusance on voie. Quant Plaisance et Desir s’assamblent Le fu, par exemple, il ressamblent Qui bruist tout ce qu’il attaint. Plaisance ensi le coer destraint ; Et Desirs le fait desirer Qui ne s’en voelt pas consirer Jusqu’à tant que la fin il sace Envers quoi Plaisance le sace. Et adont si fort le mestrie Que de trestous pourpos le trie, Fors de celi à quoi il tent. Et pour ce que Desirs estent Sa vertu en tout coers humains, Je le remonstre ensi au mains, Qu’on m’en tiengne pour escusé ; Car Plaisance ma acusé À dire tout ce que je di ; Aultrement ne m’en escondi. Mès telement nous pense mettre Sans nommer nom, sournom ne lettre, Que qui assener y saura
Assés bon sentement aura. Nom-pour-quant les lettres sont dittes En quatre lignes moult petites. Entre nous fumes et le temps ; Se venir y volés à temps Là trouvères, n’en doubte mie, Pour cognoistre amant et amie. Or, doinst Diex que vos pourpos faille Et que ma proyere me vaille ! Car nuls plus povres de merci Que je suis ne demeure ci. Et quant il plaira à ma dame Que j’aie ossi grant qu’une dragme De confort, adont resjoïs Serai de ce dont ne joïs ; Ains languis en vie éureuse Dedens l’Espinette amoureuse.